text:
Abatuye mu kajagari kari mu tugari twa Kangondo I, Kangondo II na Kibiraro I, agace kazwi nka Bannyahe i Nyarutarama mu Karere ka Gasabo bagiye kuhimurwa bajyanywe gutuzwa mu mudugudu ugiye kubakwa mu karere ka Kicukiro mu murenge wa Busanza.
Uyu mudugudu byitezwe ko uzuzura utwaye miliyari 10 uzaba urimo ibikorwa by’ amajyambere nk’ amashuri n’ isoko ndetse n’ ikibuga cyo kwidagaduriramo.
Kuri uyu wa 31 Werurwe 2018 nibwo ubuyobozi bw’ umugi wa Kigali bwashyize ibuye ry’ ifatizo ahagiye kubakwa uyu mudugudu uzaba ugizwe n’ amazu 1024.
Uzubakwa na sosiyete Savannah Creek Development Company mu Busanza mu Karere ka Kicukiro. Bannyahe hazubakwa inzu zo guturwamo zigezweho zizatwara miliyari 47.6 z’amafaranga y’u Rwanda.
Umushoramari Denis Karera yasabye abatuye mu Busanza ubufatanye kugira ngo igikorwa cyo kubaka izo nzu kizagende neza.
Ati “Icyo tubakeneyeho ni ubufatanye kugira ngo imirimo yo gushyira mu bikorwa uyu mushinga izagende neza.”
Bannyahe aho abatuye mu kajagari abazimurwa, biteganyijwe ko hazatunganywa hakubakwa inzu zigezweho zijyanye n’igishushanyombonera cy’Umujyi wa Kigali.
Ubwo yatangizaga imirimo yo kubaka izo nzu, Meya w’Umujyi wa Kigali, Nyamulinda Pascal, yavuze ko uwo mushinga ari uburyo bwiza bwo gushyira mu bikorwa igishushanyombonera.
Ati “Uyu mushinga uzihutisha ishyirwa mu bikorwa ry’igishushanyombonera cy’Umujyi wa Kigali, ahubwo abaturage bakwiye kubyishimira.”
Kuva uyu mushinga wo kwimura abatuye Bannyahe watangira, benshi mu baturage ntibishimiye icyemezo cyo kubaha inzu nk’ingurane, basabye ko bahabwa amafaranga bakajya kwiyubakira.
Bagaragazaga ko ikibanza cy’i Nyarutarama kitahwanya agaciro n’ikiri mu Busanza ndetse bamwe bakavuga ko bari batunzwe n’inzu bakodesha muri ako gace, bityo ko nibahabwa inzu imwe nta mibereho yindi bazabona.
Umuyobozi w’Akarere ka Gasabo, Stephen Rwamurangwa yabwiye The Newtimes dukesha iyi nkuru ko 10 % by’abafite inzu muri Bannyahe aribo bemeye guhabwa ingurane n’inzu na ho abandi 90 % ngo barashaka amafaranga.
Umushoramari Karera yavuze ko gutanga ingurane y’amafaranga bidaca akajagari ahubwo bituma kimukira ahandi ari yo mpamvu akomeje gufatanya n’ubuyobozi ngo bumvishe abaturage inyungu zo gufata inzu bagiye kubakirwa mu Busanza.
Biteganyijwe ko izi nzu ziri kubakwa mu Busanza zizaba zuzuye bitarenze Ukuboza 2018.
Umuyobozi w’Umujyi wa Kigali, Nyamulinda Pascal (ibumoso); Umunyamabanga wa Leta muri Minisiteri y’Ububanyi n’Amahanga, Ubutwererane n’Ibikorwa by’Umuryango wa Afurika y’Iburasirazuba, Olivier Nduhungirehe hamwe n’umushoramari Denis Karera bashyira ibuye ry’ifatizo ahazubakirwa abazimurwa muri Bannyahe
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Mwigeze mubona aho urugi metarike rurimo ibirahure rukinze baruhaye 36000 naho idirishya metarike barihaye 16000 hari nibyo birengagije guha amafranga kandi babibaze nimba ari mabwirizabahawe tuzemera batugire uko bashaka
Mwigeze mubona aho urugi metarike rurimo ibirahure rukinze baruhaye 36000 naho idirishya metarike barihaye 16000 hari nibyo birengagije guha amafranga kandi babibaze nimba ari mabwirizabahawe tuzemera batugire uko bashaka
Ariko muge mugerageza mukore inkuru muburyo bwa kinyamwuga.ubu nkawe Erneste iyo wandika ngo mukagali ka kibiraro,kangondo 1&2 ikindi umurenge wa Busanza, wari wakoze icukumbura,ubu wataye inkuru koko?Dore uko bimeze:abatuye mumidugudu ya Kangondo1,Kangondo 2na Kibiraro 1mu kagali ka Nyarutarama.Bagiye gutuzwa mu murenge wa Kanombe akagali ka Busanza.Murakoze


c: text/html

text:
Inyama zivanze na karoti
Ibikenewe
Inyama z’inka
Puwaro 2
Poivron 2
Ibitunguru 3 binini
Celeri nkeya
karoti
uko bikorwa
- Fata imboga uzikatemo uduce dutoya
- Karoti zo zisaturemo kane hanyuma uzicemo na zo uduce duto duto
- Kata bya bitunguru
- Fata isafuriya nini, ushyiremo amavuta
- Namara gushyuha shyiramo inyama z’inka wabanje gusukura, zifate irange
- shyiramo za mboga n’ibirungo, uminjagireho umunyu, ikirungo cya poivre, hanyuma usukemo amazi urengeze gatoya.
- ubirekereho mu gihe cy’ isaha.
- Ushobora kuzitegura zonyine cyangwa ukongeramo inyanya na sositomate ugakoramo isosi

robotstxt: allowed

filter: keep


text:
Imvura yaguye mu karere ka Gicumbi ku mugoroba wo kuwa mbere tariki 19 Gashyantare 2018, yafunze umuhanda ibuza abagenzi gukomeza igendo zabo, imodoka zirahagarara mu gihe kingana n’amasaha asaga ane.
Ibi byabereye aho bita Rwasama, ni ku Muhanda Kigali-Gatuna urenze aho bita mu Rukomo werekeza i Gatuna. Uyu muhanda ukaba ari nyabagendwa cyane dore ko uhuza u Rwanda n’Igihugu cya Uganda.
Iyi mvura yateje inkangu yaguye idatunguranye kuko ikigo cy’igihugu gishinzwe iby’ubumenyi bw’ikirere (Meteo Rwanda) mu itangazo cyari cyashyize ahagaragara n’akarere ka Gicumbi kari kavuzwemo imvura.
Guverineri w’Intara y’Amajyaruguru Bwana Gatabazi JMV avuga ko ifungwa ry’uyu muhanda rikomoka ku mazi amanuka mu mujyi wa Gicumbi akamanukana n’ibitaka byinshi, akaba ari yo yamanutse Rwasama agafunga umuhanda, ariko ngo ubutabazi bw’ibanze bwakozwe umuhanda wongera gukoreshwa mu ma saa yine z’ijoro.
Guverineri Gatabazi ubutumwa yageneye Abanyarwanda cyane cyane abo mu Majyaruguru, yasabye kuzirikana gufata amazi yo ku nyubako kuko iyo imvura iguye zirekura amazi menshi kandi iyo abuze ikiyafata yishakira inzira.
Agakomeza avuga ko muri uku kwezi kwa Werurwe agiye gusaba abayobozi b’inzego z’ibanze ko bafatanya n’abaturage gusibura ibyobo bifata amazi bari baracukuye, bagashaka imireko bashyira ku mazu yabo amazi bakaba bayajyana ahantu hamwe bashaka kugirango atazongera guteza ibibazo.
Intara y’Amajyarugu ikunze kwibasirwa n’ibiza cyane cyane mu turere twa Musanze na Gakenke aho mu mwaka wa 2017 hakunze kwibasirwa n’inkangu, hari n’ibyatunguye cyane abaturage batuye mu turere twa Rulindo na Gicumbi ubwo mu mpera z’umwaka wa 2017, habaye inkangu zaje gutera umwuzure mu gishanga cya Gaseke bigatuma ibintu byinshi n’amatungo bihatikirira ndetse n’abaturage bamwe bakahaburira ubuzima.


text:
Interuro 3 wakwirinda kubwira uwo mwashakanye .
Amagambo abashakanye babwirana afite uruhare runini mu kubaka urugo rwiza cyangwa rufite ibibazo. Usibye rero amagambo azwi ko ari mabi nko gutukana, gusererezanya cyangwa kuvuga nabi muri rusange, hari andi magambo wavuga agatuma mushwana kandi wenda wari ugambiriye kwerekana ikibazo ufite. Dore rero izo nteruro wakwirinda kuvuga n’ ubundi buryo wabivugamo kandi ntugirane ikibazo n’uwo mwashakanye.
1. Niba unkunda wari kunkorera ibi n’ibi.
Aho gukoresha iyi nteruro , mubwire icyo ushaka ko akora utabanje kumwumvisha ko atagukunda. Naho ubundi ashobora guhita akwereka ibindi byinshi akora akakubwira ko udashima. Ashobora no kukubwira ko nawe iyaba wamukundaga utari kumubwira gutyo bikaba kimwe kimwe. Rero ibyiza niba ushaka ko akora ikintu urugero agukorera icyayi, bimusabe neza udashyizeho iyi nteruro.
2. Kuki umubano wacu utakiri mwiza nka mbere ?
Nubwo kwibaza iki kibazo ari byiza ntago wakwirengagiza ko iminsi uko ugenda hari ibintu bigabanuka mu bashakanye. Aho kuvuga gutyo rero ubibwira uwo mwashakanye ahubwo vuga wenda icyo ukumbuye mwakoraga cyera mutagikora , urugero ukavuga ngo : « ndifuza ko twajya dusohoka kenshi kurushaho »
3. Usigaye usa nka bene wanyu
Nubwo rwose waba umubonaho imyifatire mibi ahuriyeho n’abaho yavutse, irinde kumubwira iyo nteruro. Aho kumubwira gutyo ku myifatire ubona idakwiriye, byaba byiza uyimweretse utongeyeho ko ari iy’iwabo. Urugero : « iyo urakaye gutyo birambangamira » aho kumubwira ngo « ubwo uburakari ni ubw’iwanyu. »
Izi nteruro eshatu rero zitera uburakari uzumva ,kurenza uko zazana uburyo bwo gucyemura ibibazo mwaba mufitanye.
Twifashishije urubuga rwa 7sur 7
Photo : google


text:
Intara y’Iburengerazuba yahagurukiye ikibazo cy’imirire mibi kuko mu turere dutanu twa mbere mu gihugu dufite abana bafite imirire mibi tune ni utwo muri iyi ntara.
Abayobozi batandukanye bo mu ntara y’Iburengerazuba bafite aho bahuriye n’ibijyanye n’ubuzima barebeye hamwe icyo bakora kugira ngo intara yabo ive muri iki kibazo.
Umunyamabanga nshingwabikorwa w’iyi ntara Habiyaremye Pierre Celestin we asanga ari intege nke zibitera, agira ati ”Ikibazo kigaragara muri iyi ntara tubona ari intege nke kuko ireza kandi barakora, ahubwo ikibazo gikunda kugaragara ni uko iyi ntara ahanini yegeranye n’imipaka, usanga ababyeyi bigiriye gupagasa muri congo abana bakirirwa ntawe bafite wo kubitaho ugasanga ari ikibazo gituma abana bagwingira, ni byo tugiye gushyiramo imbaraga tugafatanya n’imiryango itari iya Leta bikazadufasha kwikosora tugahindura”.
Bamwe mu bafatanyabikorwa bakorera imishinga itari iya Leta basanga hakwiye gushyirwa imbaraga zihambaye muri iyi ntara.
Muhamyangabo Venuste ahagarariye umushinga Sun Alliance uhuriza hamwe imiryango ishinzwe kurwanya imirire mibi, agira ati ”Muri iyi ntara harasabwa imbaraga nyinshi kuko abantu baho ntabwo bita ku bana, bigira mu biraka abana bakabura ubitaho bikabaviramo kugwingira. Ni ugushaka uburyo uturere twashyiraho umwihariko wo kwita kuri abo bana kuko birakabije".
Intara y’Iburenegerawuba igaragaramo abana bafite imirire mibi ku kigero cyo heruru kuko mu turere 7 tugize iyi ntara 4 twa mbere mu dufite abana bafite imirire mibi mu gihugu hose ni ho tuboneka.


text:
Muraho nza nshuti zanjye,Nitwa Ngabo ntuye i Rusizi,ariko ndaremerewe. Nashakanye n’umugore mwiza buri wese avuga yakwifuza ariko ikimbabaza n’uko agiye kwigendera kuko inshingano z’abubatse ntakizishoboye kandi hari abandi bazi icyo gukora.
Nkiga mu mashuri yisumbuye nagize agakundi kabasore bari bakunzwe mu kigo tukarangwa n’ibigeso bibi.Muri ibyo bigeso rero hari harimo ubusinzi kunywa itabi ariko ntabwo twigeze twjandika mu busambanyi ahubwo twari twarabisimbuje kwikinisha bakundaga kwita gutera akanyamerika.
Nyuma rero twaje gusoza ayisumbuye ndetse na kaminuza nyuma nza gukizwa ariko ingeso yo kwikinisha yo yanga kuncikaho.
Nakomeje iyo ngeso kugeza nshatse umugore.Nkimara kurushinga nagiye ntera akabariro nkahita nsohora ndetse na madamu akansaba ko najya nibura nkora uduturu dutatu ariko igitangaje no ku kambere sinarenzaga amasegonda 30,ahubwo nkarengaho nkiherera nkikinisha.
Iicyo kbazo cyakomeje gutyo imyaka 5 irashira 10 irihirika bimeze bityo none ubu hashize 14 nta kirahinduka kugeza ubwo byanamviriyemo kutabyara none umugore wanjye yasizoye ngo agiye kwigendera aracyari muto.
Twagiye kwipimisha ahantu hatandukanye harimo kwa Nyirinkwaya CHUK na Fayisal hose basanga umugore wanjye nta kibazo afite ahubwo arinjye ufite ikibazo cy’intanga nke zitihuta kandi zikaba zifite ubusembwa. Umugore wanjye amaze kugeza ku myaka 34 akaba avuga ko agiye gushaka uwamutera inda akabasha kubyara aho kugira ngo azahambanwe ikara kandi ntanaryoherwe mu mibonano mpuzabitsina.
Ansaba inshuro nyinshi kujya kwivuza muri gakondo cyangwa nkajya mu bapfumu ariko naramwangiye kuko ndi umurokore.
Mu cyumweru gishize umugore yambwiye ko ngomba kubyara uko byagenda kose ko atazemera ko bamuhambana ishyiga. Gusa ambwira ko ankunda cyane atatinyuka kunca inyuma ariyo mpamvu azemera tugatandukana akajya gushaka aho yabyara aho kugira ngo ance inyuma.
Yakomeje ambwira ko nimbyanga azanca inyuma akabyara ku ruhande agashakira byishimo aho yabiburiye.
Nanjye ndamukunda cyane numva ntakwemera ko agenda. Ariko guhora ntotezwa birandambiye kandi nkahorana isoni n’ikinegu mu muryango wanjye bavuga ko ntacyo nkumariye ko ngiye kuwuca.
Ese mbigenze nte? Nemere agende cyangwa ance inyuma? Ese hari aho mwandangira bamfasha nkabona urubyaro? Mungire inama y’icyo nakora.
Murakoze.
Be sorry msz
Hari umuchimiste nzi ufite numero 0782460588 rwose ndabyize azagufasha kuko hari indwara nyinshi tumaze kumuhereza zigakira burundu nka hypertension, urine, igifu,.... atubwira ko ni ibyongibyo abivura bigakira Burundi kuko we yize gukora imiti azi umuntu cyane il east chimiste ubwo uzamuhamagare ariko kumubona bijya bitoroha ubwo tuzakomeza kugufasha kugeza umubonye aba I gisenyi


text:
Rwamagana: Gutegera mu manegeka biri kugana ku musozo
Umuyobozi w’Akarere ka Rwamagana Mbonyumuvunyi Radjab, arizeza abategera imodoka i Rwamagana ko igihe cy’imvura kitazasanga bakizitegera ahantu h’amanegeka.
Kuri ubu abagenzi bategera imodoka mu kibuga gitoya kiri ku ruhande rw’umuhanda munini winjira mu Mujyi wa Rwamagana.
Imodoka n’abagenzi zinyuranamo, zimwe zisohoka izindi zinjira, uko imwe isohotse cyangwa yinjiye, akavumbi karatumuka bamwe mu bagenzi bakipfuka ku mazuru igihe cy’izuba, naho mu gihe cy’imvura ugasanga imodoka zirabatera ibyondo.
Aho ni ho ubuyobozi bwabaye bwerekeje abategeraga imodoka muri gare ya Rwamagana kugira ngo ibanze yubakwe.
Abagenzi n’abashoferi binubira icyo kibuga imodoka zisigaye zihagararamo. Bavuga ko uretse kuba ari gito nta hantu ho kwikinga izuba bateganirijwe, ndetse no mu gihe cy’imvura baranyagirwa kuko nta nzu ziri hafi bajya kugamamo.
Abagenzi n’abashoferi baribaza uko byagenda igihe imvura yatangira kugwa bagitegera aho gare yimuriwe.
Umwe mu bashoferi witwa Makuza Samuel ati “ Iyi gare iratubangamiye pe, dukeneye gutabarwa tukimurwa hano vuba."
Abagenzi na bo bavuga ko, iyo imvura yaguye banyagirwa kuko nta nzu ziri hafi y’aho basigaye bategera, ndetse izuba ryaba ryinshi bakicwa n’ivumbi.
Umuyobozi w’Akarere ka Rwamagana Mbonyumuvunyi Radjab, avuga ko imirimo yo kubaka gare ya Rwamagana igeze kure, ku buryo ibisigaye gukorwa ari byo bike.
Yizeje abagenzi ko igihe cy’imvura kitazagaruka bagitegera aho babaye bimuriwe.
Ati “Ndakwizeza ijana ku ijana ko igihe cy’imvura kitazaza tukiri hariya mu manegeka tuzaba turi muri gare nshyashya. N’ubu yarangiye harabura gushyiramo twa pave gusa. Ni ikintu kidashobora no gutwara iminsi irindwi, ntabwo imvura izagaruka tutarajya muri gare nshya”
Akarere ka Rwamagana ni kamwe mu turere duke tw’Intara y’Uburasirazuba twari dusigaye tutagira gare nziza, Ubuyobozi bwako bukaba bwizeza abagatuye ko mu minsi mike iba yatangiye gukoreshwa.


text:
Amategeko y’ Imana ni 2, ukunde Imana, ukunde mugenzi wawe. Past. Desire Habyarimana
1 Yohana 4:7-8 Bakundwa, dukundane kuko urukundo ruva ku Mana. Umuntu wese ukunda yabyawe n’Imana kandi azi Imana. Udakundana ntazi Imana kuko Imana ari urukundo.
Bibiliya yose igizwe n’urukundo gusa. None ijambo ry’Imana riturarikiye gukundana urukundo Bibiliya idusaba kugira. Nk’uko turusanga mu 1Abakorinto 13:4-7, «Urukundo rurihangana rukagira neza, urukundo ntirugira ishyari, urukundo ntirwirarira, ntirwihimbaza, ntirukora ibiteye isoni, ntirushaka ibyarwo, ntiruhutiraho, ntirutekereza ikibi ku bantu, ntirwishimira gukiranirwa kw’abandi, ahubwo rwishimira ukuri, rubabarira byose, rwizera byose, rwiringira byose, rwihanganira byose.
Bitewe n’uko Imana kuko igizwe n’urukundo, yaradukunze bihebuje bituma itanga umwana wayo w’ikinege. « Kuko Imana yakunze abari mu isi cyane, byatumye itanga umwana wayo w’ikinege kurira ngo umwizera wese atarimbuka, ahubwo ahabwe ubugingo buhoraho » (Yohana 3:16).
Ikindi ni uko usanga urukundo ari ugutanga. Umuntu nakubwira ngo aragukunda ntagire icyo aguha, azaba akubesha. Imana yaradukunze, iduha Yesu. Kandi iyo urebye usanga Yesu na we adukunda kuko yaje abishaka.
Yaravuze ngo « Nta wagira urukundo kuruta utanga ubugingo bwe. » Kandi Yesu we ntiyitanze gusa, ahubwo yaradupfiriye atanga amaraso ye ! None ni gute twabwira Imana ngo turayikunda, nyamara tukayima na kimwe mu icumi (1/10) cyangwa tukayima umwanya wo kuyiba imbere mu materaniro, mu kuyishima, mu gusura incuti ? Yesu yaravuze ati « Nari ndwaye ntimwansura ; nari nambaye ubusa ntimwanyambika ; nari mu nzu y’imbohe ntimwansura… Abantu bazamubwira ngo twakubonye ryari, ababwire ngo urya muto mwabikoreye ni jye mwabikoreraga.
Kuko urukundo ari ugutanga, hari abarukoresha mu buryo bubi umuntu yajya mu kabari agasengerera abo asanze bose, hari abasambana babyita urukundo… Urumva ko ruba rukoreshwa mu buryo bubi, ariko iyo dukijijwe tumenya uko dukoresha urukundo nk’imbuto y’Umwuka Imana iduha, bigateza imbere Ubwami bw’Imana.
Yesu yagize ikibazo aravuga ngo ingunzu zifite aho ziba n’ibiguruka bifite aho byarika, ariko Umwana w’umuntu ntagira aho arambika umusaya. Hari abantu batagirira umwanya Yesu, kandi ari Abakristo. Ibyo bivuga ko batamukunda n’ubwo bamubeshya ngo baramukunda, kuko URUKUNDO NI IBIKORWA SI AMAGAMBO.
Nta muntu n’umwe wabuze icyo aha Imana. Nubura icyo uyiha, uzayibe imbere uyishime gusa izanezezwa n’uko ibonye umuntu wibuka ibyiza yamukoreye kuko abantu benshi bayiba imbere bayizaniye ibyifuzo gusa.
Muribuka Pawulo na Sila bari mu nzu y’imbohe, barayishimye iramanuka irabakiza. Twirengagize ibitugora tuyishime, kuko ikunda ishimwe ry’iminwa yacu. Kandi hari abantu bavuga ngo ntibagira icyo baha abandi! Icyo bakeneye mbere y’ibindi ni wowe ubwawe. Umuntu uhaye umwanya wawe uba ukoze ikintu gikomeye kuruta ibindi byose wibwira.
2. Udakunda ntazi Imana. Bibiliya itubwira yuko ibyo wakora byose udafite urukundo nta cyo byakumarira. « N’ubwo navuga indimi z’abantu n’iz’abamarayika, ariko singire urukundo, mba mpindutse nk’umuringa uvuga cyangwa icyuma kirenga » 1 Abakorinto 13 :1.
Bibiliya itubwira ko mu minsi y’imperuka urukundo rwa benshi ruzakonja. Ese uzasigara muri abo bake bazarusigarana, cyangwa uzajyana n’abo benshi (Utarafatwa wakwikingiza kuko kudakundana ari icyorezo)
2 Timoteyo 3: 2 « Kuko abantu bazaba bikunda, bakunda impiya, birarira, bibona, batukana, batumvira ababyeyi babo, indashima, batari abera… »
« Ariko rero mfite icyo nkugaya, ni uko waretse urukundo rwawe rwa mbere » Ibyahishuwe 2:4. Dukora byinshi byiza, ariko urukundo twakunda Imana rwatuma twihanganira amakuba, ibibazo, n’urukundo dukunda umwami rukadutera gusenga ni rwo rwabuze. Kandi kuko abantu badakunda Imana n’abantu, ntibagikundana neza ahubwo buri wese arikunda. Kuko twahujwe n’umusaraba, turakundana kuko twese tubyarwa n’amaraso ya Kristo Yesu. Ariko iyo umuntu atakiri mu murongo neza, yanga n’abo bavukana muri Kristo. Uzarebe iyo uhuye na mwene So yagize intege nke : Arakwihisha, kandi utazi n’ibye neza. None abatinya mu maso y’abantu bazatinyuka mu maso h’Imana.
3. Urukundo rw’Imana rurazamura. Rwadukuye mu byaha, ruratujyana mu ijuru, ruduhesha umugisha tuvuye ku cyavu gikomeye tukabona imibereho myiza.
Nubona umuntu yishimira ko uzamuka, uzamenye ko agukunda kuko benshi bumva wahera aho ntuzagire icyo ugeraho: Noneho bakavuga ngo incuti uyibonera mu makuba. Si uko biri, ahubwo incuti nyancuti uyibona mu byiza no mu bibi. Njya ndeba ukuntu umuntu iyo arwaye abataramusuye bose baza atari uko bamukunze, ahubw bavuga bati « Atazava mu bitaro akatugaya ! »
Ariko bimwe bazana ku bitaro iyo babizana atararwara, wenda yari kubirya ntarware. Iyo umuntu yapfuye bazana imodoka nziza batigeze bamutwaramo, bakazana n’indabyo barira, bakoze ibitangaza. Ariko arwaye yabuze n’ayo kwivuza ! Si uko byari bikwiriye kumera, ahubwo ni uko abantu babuze urukundo.
Ikizakugaragariza incuti, uko izagufasha kuzamuka muri byose : mu mwuka no mu buzima busanzwe. Nibona wabonye akenda keza yishime, wazamuwe mu ntera yishime, wize ukarangiza, wabonye iwawe inezerwe. Iyo ni yo ncuti nziza Bibiliya ivuga.
Bibiliya itubwira yuko Yonatani na Dawidi bakundanaga urukundo rumeze nk’agati gakubiranye : 1 Samweli 18:1 « Ni uko Dawidi amaze kuvugana na Sawuli, umutima wa Yonatani uherako uba agati gakubiranye n’uwe, kandi Yonatani akamukunda nk’uko yikunda. »
Natangajwe n’ukuntu Sawuli yabonye Dawidi akamubonamo umushumba w’intama, ariko Yonatani we abonye Dawidi aravuga ngo uyu azaba umwami bituma amukunda. Imana iturinde amaso areba nk’aya Sawuli, kuko dufite ba Dawidi batagaragara ariko bazavamo abantu bakomeye mu gihe kiri imbere.
Yesu bamubajije itegeko riruta ayandi, arabasubiza ati « Ukundishe Uwiteka Imana yawe umutima wawe wose… », irya kabiri risa n’iryo ni iri ngo « Ukunde mugenzi wawe nk’uko wikunda. »
Yesu yaravuze ngo « Nari nshonje murangaburira, nari umushyitsi murancumbikira, nari mu nzu y’imbohe muransura… Iyo yose ni imirimo y’urukundo abantu bazagororerwa.
Maria kuko yakundaga Yesu, yazindukiye ku mva ye atwaye ibihumura neza asanga Yesu atarimo, biramubabaza cyane. Abonye umuntu bugufi bw’aho, aramubaza ati “Mbwira aho bashyize umwami wanjye.”
Yesu avuganye na we, aramumenya amuha ubutumwa ashyira abigishwa. Ibaze urukundo rwatumye ajya gusiga ibihumura neza umurambo! Yaramukundaga pe ! Dukunde Yesu kandi natwe dukundane, kuko udakundana ntazi Imana, kandi ikizagaragaza ko turi abigishwa ba Yesu ni uko dukundana. Amen !


text:
Nk’uko tubikesha ubushakashatsi bw’urubuga www.herbeauty.co muri article yacyo yitwa herbeauty.co/lifestyle/batwereka uburyo bugera mu 9 bw’imitere y’ibirenge by’umuntu (foot shapes)ubwo buryo bukaba bunajyanye n’imitere y’abantu itandukanye nk’uko nabo bagiye bafite ibirenge bitandukanye reba uko ibirenge byawe biteye urasobanukirwa n’imiterere yawe.
Uburyo bwa mbere babwita Egyptian Foot
Niba ufite ikirenge giteye gutya ni ukuvuga ko amano yawe agiye asumbana ariko atondetse ku murongo mbese uhereye kuri gikumwe aricyo kirekire kuzageza ku gahera arinako kagufi ibi bishatse kuvuga iki ku miterere yawe ?abantu bafite imiterere y’iki kirenge ni abantu bagira ibanga cyane ni abantu kandi badashobora kuguhishurira ibiberekeyeho ndetse ni abantu bakunda guhimbarwa cyane.
Uburyo bwa kabiri ni babwita Roman foot
Niba ikirenge cyawe giteye gutya ni ukuvuga ngo amano atatu abanza yose areshya andi abiri akurikiyeho akagenda asumbana ibi bishatse kuvuga iki ku miterere yawe ?aba bantu bateye batya bakunze kuba incuti nziza mbese barakundwa ndetse bagasabana n’abandi .
Uburyo bwa gatatu babwita peasant foot
Ubu buryo ntibukunze kubaho cyane niba ikirenge cyawe giteye gutya mbese amano yawe yose areshya ndetse ari ku murongo umwe mwene aba bantu ni abantu bakunda gukora cyane bakanatekereza cyane bahora batuje ni umuntu ugirirwa icyizere ni umuntu kandi bashobora kugengeraho mugihe cy’ibibazo bikomeye bigomba gukemurwa.
117,850 total views, 50 views today


text:
Umuryango AMI watangiye gutoza urubyiruko gukemura amakimbirane no kwihangira imirimo
Yanditswe na Amani Claude
Ku bufatanye n’impuzamiryango mpuzamahanga “PAX CHRISTI INTERNATIONAL”, Umuryango nyarwanda, utari uwa Leta ufite inararibonye mu gutoza abantu umuco w’amahoro (AMI/Association Modeste et Innocent) kimwe n’indi miryango ihuriye muri “Reseau PAX CHRISTI- Afrique des Grands Lacs” byatangiye gushyira mu bikorwa umushinga ugamije gutoza urubyiruko rwiga mu mashuri yisumbuye na Kaminuza ndetse n’urutiga, uburyo bwo gukumira no gukemura amakimbirane mu buryo budahutaza no kwihangira imirimo.
PAX Christi International ni umuryango mpuzamahanga w’amahoro wa Kiliziya Gatolika washinzwe mu Burayi mu mwaka 1945 nyuma y’intambara ya kabiri y’Isi yose ugamije guhuza Abafaransa n’Abadage mu rwego rw’ubwiyunge bwabo.
Kugeza ubu iyi mpuzamiryango ifite abanyamuryango b’imiryango 120 mu bihugu 50 ku Isi, intego zayo nyamukuru zikaba ari uguharanira amahoro ku batuye Isi, guharanira iyubahirizwa ry’uburenganzira bwa muntu, ubutabera n’ubwiyunge. Kugira ngo ishyire mu bikorwa imishinga imwe n’imwe, ifatanya n’abanyamuryango bayo bari ahatandukanye ku isi.
Umuryango Association Modeste et Innocent (AMI) uhagarariye impuzamiryango “PAX CHRISTI INTERNATIONAL” mu Rwanda ukaba ubarizwa mu ihuriro “PAX CHRISTI- Afrique des Grand Lacs” (mu Biyaga Bigari) watangije uyu mushinga mu kwezi kwa Kanama 2018.
Iri huriro ni ryo ryatangije uyu mushinga wo gufasha urubyiruko ukaba uri gushyirwa mu bikorwa mu Rwanda, mu Burundi, no muri Repubulika iharanira Demokarasi ya Congo (RDC).
Ku ikubitiro, AMI yatangiranye n’urubyiruko 60, abahungu 30 n’abakobwa 30 bo muri Paruwasi ya Rugango yo muri Diyosezi Gatolika ya Butare. Uru rubyiruko rukaba ruturuka mu miryango itandukanye y’Agisiyo Gatolika (Mouvements d’Action Catholique) ikorera muri iyo Paruwasi.
Umuhuzabikorwa wa AMI, Bwana Jean Baptiste BIZIMANA yatangarije Imvaho Nshya ko uyu mushinga witezweho gutsimbataza amahoro binyuze mu rubyiruko rufatwa nk’imbaraga z’igihugu kandi rukaba ari na rwo Isi y’ejo.
Yavuze ko afite ikizere ko uru rubyiruko nirumara gutozwa, ruzagira umumaro munini mu muryango nyarwanda cyane cyane mu miryango ruturukamo no mu baturanyi.
Urubyiruko rwose hamwe ruzatozwa mu mwaka wa mbere w’uyu mushinga rugera ku 180. Yakomeje avuga ko bimaze kugaragara ko mu bihugu byinshi byo ku isi haba muri Afurika y’Ibiyaga Bigari ndetse no mu Rwanda, urubyiruko rwagiye rwoshywa n’ababifitemo inyungu maze rugakoreshwa mu bugizi bwa nabi, ndetse nko mu Rwanda rwashowe muri Jenoside yakorewe Abatutsi.
Bwana BIZIMANA yagize ati “Uru rubyiruko tuzarutoza uburyo bukwiye bwo gukemura amakimbirane mu buryo budahutaza n’uburyo bwo kuyirinda no kuyakumira. Uko byaba biri kose, uko akarengane kaba ari kose, mu gukemura amakimbirane umuntu ntagomba kuvutswa uburenganzira bwo kubaho mu mutuzo no mu mudendezo. Tuzabatoza gukura mu myumvire, kuba bo nyirizina, aho kuba ba Rukurikizindi, bakurikira ababashuka batabanje kubitekerezaho na ba Babona bagambirira inyungu zabo bwite kabone n’iyo ubuzima bwa bamwe bwashyirwa mu kaga.”
Yakomeje agira ati “Birazwi kandi ko urubyiruko rwacu rukennye, ari na yo ntandaro nyamukuru yo kuba rwayoboka inzira mbi no gushukika bikarworohera. Uyu mushinga kandi uzafasha uru rubyiruko kwiteza imbere, rufashwa kubyaza umusaruro amahirwe ari mu duce batuyemo bityo bazabere n’abandi urugero rwiza mu kwihangira imirimo.”
Kuri AMI, ibyavugwaga kera n’abahanga ko ngo “Ushaka amahoro ategura intambara”, si ko bo babibona kandi babyemera, bo bemera ko “ushaka amahoro ategura amahoro”. Basanga urubyiruko ruramutse rugiye rutozwa hakiri kare umuco w’amahoro, kudahutazanya, guha buri wese agaciro n’icyubahiro kimukwiriye, Isi yarangwa n’amahoro.
Abanyamuryango ba PAX CHRISTI INTERNATIONAL (PCI) bahisemo gutoza urubyiruko umuco w’amahoro nk’imwe mu nzira yo kurema amahoro arambye ku Isi.
AMI na PCI bemera ko urubyiruko rukwiriye gutozwa kuzamura imyumvire rukajya rubasha gushungura ibyo rubwirwa bityo rukabasha kwihitiramo ikiruha amahoro n’igihugu muri rusange, aho kugendera ku bitekerezo bitubaka akenshi biba bigendereye inyungu za bamwe n’igihombo ku bandi.
Umwe mu rubyiruko rwatangiye gutozwa NTAWUKURIRYAYO Eugène, ashima aya mahirwe bahawe, akavuga ko ubumenyi bamaze guhabwa bwatangiye gutanga umusaruro kuko hari bamwe batangiye gukemura amakimbirane yo mu miryango bakoresha uburyo bw’ubuhuza.
Padiri Mukuru wa Paruwasi Rugango Jean Pierre BAKURIREHE, avuga ko yishimiye uyu mushinga kuko uzafasha urubyiruko rwa Paruwasi ayoboye gushyira mu bikorwa ivanjiri ya Yezu aho yabuzaga abantu gushyamirana. Yishimiye kandi ko uyu mushinga uzanabateza imbere mu buryo bwo kwihangira imirimo, bakava mu bushomeri bubugarije.
Uyu mushinga watangijwe na AMI ufite intego imwe n’indi mishinga isanzwe ifite aho yiyemeje kubungabunga “UBUNTU” mu bantu bishatse kuvuga gukangurira abantu, gukangura imisusire y’Imana ibarimo.
Ubuntu ni ukuryoha kandi ni ugutanga. Umuntu uryoshye aba ari muzima mu mubiri, muri roho, mu bwenge no mu mutima na ho gutanga bikaba gukora ku buryo uburyohe bwawe busakara mu gihugu bukagirira abandi akamaro: umubiri wawe muzima ukazahura ubukungu bw’igihugu, umutima wawe utajabuka ukaboneza ubuyobozi bw’igihugu, ubwenge bwawe bushishoza bukeza umuco w’igihugu, na ho umwuka wawe (roho) w’impagarike (nzima) ukanoza imibanire y’abatuye igihugu.


text:
Abayobozi ba RNMU, Sendika y’abaforomo, abaforomokazi n’abyaza b’U Rwanda, bazengurutse intara y’i Burasirazuba baganira n’ababyaza
abaforomo n’abaforomokazi bakora uyu mwuga, baba abakora mu bitaro ndetse n’ abakora mu bigo nderabuzima byo muri iyi ntara, babasobanurira ibyiza byo kwibumbira muri Sendika no kubakangurira kuba abanyamuryango.
Abenshi mu baforomo abaforomokazi n’ababyaza bitabiriye ibi biganiro byabereye mu turere twa Bugesera, Kirehe, Ngoma, Nyagatare, Gatsibo, Rwamagana na Kayonza twose two mu ntara y’ i Burasirazuba bagaragaje ko batari bazi itandukaniro riri hagati ya RNMU, Sendika yabo, ndetse na NCNM, inama nkuru yabo igenzura cyane cyane ibirebana n’amategeko agenga umwuga, ariko banagaragaza ko bari bafite inyota yo kumenya uko Sendika yabo RNMU ibahagararira, ndetse n’inyungu bakura mu kuyinjiramo.
“Ibi ni ibiganiro bishingiye ku bukangurambaga, ngo abaforomo, abaforomokazi n’ababyaza binjire muri Sendika yabo RNMU; tubasobanurira amategeko yahindutse, twinjiza abanyamuryango bashya ndetse n’abasanzwemo buzuza ifishi nshya y’umunyamuryango kuko iyari iriho yahindutse,” ibivugwa na perezida wa RNMU Gitembagara André.
Muri ibi biganiro kandi abasanzwe ari abanyamuyango basabwe kuzuza ifishi nshya y’umunyamuryango, ndetse abinjiramo bwa mbere na bo bagasabwa kuyuzuza kubera ko hari byahindutse, cyane cyane ku musanzu mushya uzajya utangwa “Hariho umusanzu mushya washyizweho n’urwego rukuru rwa Sendika, ungana na 1% y’umushahara w’umunyamuryango uzajya utangwa muri RNMU. Ibi bikaba bikuraho ko umunyamuryango ubundi yatangaga amafaranga 500 buri kwezi,” Gitembagara avuga uko umusanzu mushya uzajya utangwa.
RNMU iteganya ko igice cy’uyu musanzu cyafasha abanyamuryango kikababera ingwate mu gihe bashaka kubona inguzanyo mu bigo by’imari kugirango biteze imbere. Gitembagara agira ati, “20% y’umusanzu, izajya ijya mu kigega twise ‘Investments Fund’ tuzakoresha kugirango abanyamuryango biteze imbere. Muri ibi byose turi gukora harimo inyungu ziri rusange ndetse n’inyungu z’umuntu ku giti cye, igihe yagiye muri RNMU.” RNMU ikora ubuvugizi ku bibazo bitandukanye biri mu mwuga w’ubuforomo n’ububyaza.
Kuri ubu abaforomo abaforomokazi n’ababyaza mu Rwanda biyandikishije mu nama y’igihugu yabo (NCNM) barenga 11,000, abagera ku 6500 akaba ari bo bibumbiye muri Sendika ya RNMU. RNMU ivuga ko ifite intego yo gukangurira abaforomo, abaforomokazi n’ababyaza batarinjira muri Sendika kuza kwifatanya n’abandi, ngo babone ku byiza bijyana no kwibumbira hamwe. Ni muri uru rwego ubuyobozi bwa Sendika bwazengurutse igihugu cyose bukangurira abakora uyu mwuga w’ububyaza n’ubuforomo kwibumbira muri Sendika, ndetse n’abasanzwemo bakongera kwibutswa ibyiza byo kwishyira hamwe. Ibiganiro nk’ibi byari byarabereye mu ntara y’Amajyepfo, Uburengerazuba, Umujyi wa Kigali, ndetse n’intara y’amajyaruguru. Perezida wa RNMU kandi yavuze ko bari kwiga ku bibazo abaforomo abaforomokazi n’ababyaza bahura na byo bitewe n’imiterere y’akazi kabo ishobora kubatera ihungabana mu buzima bwabo.
RNMU, Sendika yabo yabonye ko iki kibazo gihari, ndetse perezida wayo Gitembagara André akaba avuga ko batangiye guteganya uburyo bwo gufasha abanyamuryango bagezweho n’iki kibazo cy’ihungabana mu mitekerereze. Gitembagara akaba yongeraho ko icyumba kizaba kiri mu nyubako ikicaro gikuru RNMU ikoreramo kizajya cyakira abafite ibi bibazo, ariko hakaba hari igitekerezo ko icyumba nk’iki cyashyirwa hirya no hino mu turere mu gihugu, ngo abaforomo n’ababyaza babonere ubufasha ahantu habegereye.
Gitembagara agira ati, “Ni umushinga mugari, ku buryo dushaka ko umuforomo ufite icyo kibazo azajya aza akahasanga umuforomo cyangwa umuforomokazi mugenzi we wabyize, akamufasha mu buryo bw’ubujyanama, ariko akanisanga mu rugo, akumva ari mu rugo, niba aje hano kuri RNMU, agafungura, akaryama, akaruhuka agasubira ku murongo.”


text:
Abashinzwe ubworozi bavuga ko mu buhinzi hiyambajwe abafashamyumvire bizamura urwego rw’ubuhinzi rugera ahantu hashimishije.
Bityo ngo no mu bworozi abafashamyumvire bitabajwe ngo byazamura ubworozi nk’uko byagenze mu buhinzi.
Abavuzi b’amatungo basobanura icyo gitekerezo, bavuga ko aho gahunda ya Gira Inka yaziye umubare w’inka bagomba kwitaho ugenda wiyongera.
Ibyo ngo bituma kugera kuri buri mworozi bigorana kuko imirenge ari minini, kandi umubare wabo ukiri muto.
Nyiribambe Felicien , Veterineri w’Umurenge wa Cyahinda mu Karere ka Nyaruguru agira ati “Duhereye ku buhinzi, na mbere hose abantu bari bazi ko inyongeramusaruro ziriho ariko ntibitabiraga kuzifashisha. Abafashamyumvire babegereye ni bo batumye bishoboka.”
Akomeza agira ati” Abafashamyumvire mu bworozi bahawe ubushobozi bagakora, n’ubworozi ntibwatinda gutera imbere kuko bajya batanga amakuru ajyanye no gutuma umusaruro w’ibituruka ku bworozi wiyongera, amakuru akagera ku borozi bose kandi ku gihe.”
Umuveterineri wo mu Murenge umwe wo mu Karere ka Huye yunga mu rya Nyiribambe agira ati “Abafashamyumvire b’ubuhinzi n’ab’ubworozi bashyiriweho rimwe.
Ab’ubuhinzi bahugurwa buri gihembwe bakananyuzamo bagahabwa agahimbazamushyi. Abafashamyumvire mu by’ubworozi nta na kimwe bagenerwa, ibyo rero bikabaca intege.”
Uwo muveterineri yongeraho ko n’uyu munsi abafashamyumvire mu bworozi ntawe ashobora kwitabaza ngo amwumve, kuko bumva ko basuzuguwe.
Dr. Solange Uwituze, Umuyobozi mukuru wungirije ushinzwe ubushakashatsi mu by’ubworozi no gusakaza ibyavuye mu bushakashatsi mu kigo gishinzwe guteza imbere ubuhinzi n’ubworozi, RAB, avuga ko n’ubwo abafashamyumvire mu by’ubworozi batifashishwa, RAB yo yahuguye abagera kuri 1820.
Ati “Uturere ni two tutabakoresha. Twagombye kubafasha kwibumbira mu makoperative, tugakorana na bo, hanyuma tukabagenera n’ishimwe nk’uko bigenda ku bafasha abahinzi.”
Kugeza ubu, inka zimaze gutangwa muri gahunda ya Gira Inka zigera ku bihumbi 331. Ugereranije, buri murenge wo mu Rwanda urimo hafi inka 800 ziba zigomba gukurikiranwa by’umwihariko n’umuveterineri umwe, kandi ziri ahantu hatandukanye.
Mu mirenge kandi haba hari n’izindi nka zorowe zitatanzwe muri gahunda ya Gira Inka, nazo uwo muveterineri aba agomba gukurikirana, kimwe n’andi matungo.
Hatitabajwe abafashamyumvire muri iyi mirenge bafasha abaveterineri gukurikirana izi nka bikaba bizakomeza kuba imbogamizi ku iterambere ry’ubworozi mu Ntara y’Amajyepfo.


text:
Inshamake y’igitabo cya mbere n’icya kabiri cy’ibyo ku ngoma
Muri Bibiliya y’igiheburayo ibitabo byo ku Ngoma byari igitabo kimwe. Byose hamwe na Ezira Nehemiya ntibyabarirwaga mu bitabo by’amateka (Cyangwa se Abahanuzi ba mbere). Ibyo bitabo byabarirwaga mu gice cyiswe Inyandiko zera (Kelubemu mu giheburayo na Hagiyogarafe mu kigiriki).
Ni igice cyasozaga Bibiliya yemewe y’Abayuda (Canon Juif). Mu giheburayo, "Ibyo ku Ngoma" byitwa"Amagambo y’iminsi"mu yandi magambo ni "Ikinyamakuru cya buri munsi". Itsinda ry’Abasobanuzi Mirongwirindwi (LXX) bagihimbye "Ibyibagiranye" (Les Omissions) babivuga ko ibyanditswemo biza byuzuza ibitabo bya Samweli n’Abami.
Umuhanga mu iyobokamana witwa Yeronimu niwe wakise «Ibyo ku Ngoma »
(Chroniques).
Umwanya w’ibitabo mu byiswe "Inyandiko zera" werekana agaciro kabyo
mu iyobokamana aho kwibanda ku mateka. Icyo umwanditsi yibandaho si ugukomeza
inkuru zacumbitswe mu bitabo by’Abami, ahubwo kwari ukongera gushimangira mu
bundi buryo inkuru zivugwa mu bitabo by’amateka.
Umwanditsi ntasubiramo byo gusubiramo, Ahubwo arobanura ibyabaye bifite icyo byigisha mu iyobokamana, ariko
cyane cyane ibijyanye n’ubutambyi.
Ibyinshi byibanda ku bwami bw’i Buyuda. Iki gitabo
twakigereranya n’Ubutumwa bwiza uko bwanditswe na Yohana hamwe n’ubundi
Butumwa bwiza butatu : Twakwiyibutsa ko Yohana yibanda cyane ku byabereye i
Yerusalemu.
Ntibyoroshye kwemeza igihe iki gitabo cyandikiwe. Ibyo ari byo byose, cyanditswe mbere yo kujya mu bunyage kw’Abayuda (586MK) na nyuma ko abo mu bwami bw’amajyaruguru banyagwa n’Abasiriya (722 MK).
Uko igitabo cy’ibyo ku Ngoma kigabanije
1 Ngoma Ibice
Incamake y’amasekuruza.
Urupfu rwa Sawuli.
Ingoma ya Dawidi, abantu be b’intwari. Isanduku y’isezerano ishyirwa ahayo.
Imana iha Dawidi amasezerano; Dawidi atsinda intambara. Kubara abantu.
Dawidi ategurira Salomo kwima ingoma. Kubaka urusengero no gukomeza gusenga Uwiteka.
2 Ngoma: Ibice
Isengesho rya Salomo. Kubaka no kumurikira Imana Urusengero.
Umugabekazi w’i Sheba. Urupfu rwa Salomo.
Ubwami bwigabanyamo kabiri.
Ivugururwa rya Hezekiya no gutabarwa uburetwa bw’Abasiriya.
Ubwami bubi bwa Manase.
Kuvugururwa rya Yosiya, Gusomerwa Igitabo cy’Amategeko ya Mose no kuziririza Pasika.
Imyaka y’Imperuka y’Ubwami bw’Ubuyuda.
Inyigisho y’ingenzi iri mu byo ku Ngoma, Ibitabo byo ku Ngoma bigabanijemo ibice bine by’ingenzi.
Aha dufite urukurikirane rw’amasekuruza, uhereye kuri Adamu.Ayo masekuruza agendana n’insobanuro z’amateka. Nyamara uruhererekane rw’urubyaro rwa Dawidi n’umutambyi mukuru biraza bikageza nyuma y’igihe cy’ubunyage, mugihe cya Ezira. Aho imiryango ya Yuda, Lewi na Benyamini yiganjemo abagarutse bava mu bunyage niyo ivugwa.
Guhera ku gice cya 10 (kivuga urupfu rwa Sawuli) icyo gika kivuga inkuru y’ingoma ya Dawidi. Umwanditsi ntakurikiza umurongo ku wundi ibyanditswe muri 2 Samweli: we yibanda ku byabaye byaranze ingoma ya Dawidi cyangwa bihereranye n’imisengere ya rubanda rwa giseseka .Aha niho yerekana urutonde rw’amazina atari azwi.
Ibyo bice bidusobanurira ibyaranze ingoma ya Salomo, ariko bikavuga ku by’urusengero rw’i Yerusalemu ni ibyarukorerwagamo (culte).
Aha dusomamo iby’amateka y’ubwami bw’i Buyuda guhera mu icikamo kabiri ry’ubwami bw’Isirayeli ukageza mu gihe cy’ubunyage. Ibyerekeranye n’ubwami bw’amajyaruguru bivugwa iyo hari icyo birebana n’ubwami bw’amajyepfo bw’I Buyuda. Aha muri ibi bitabo Eliya na Elisa basa n’abatazwi, uretse Elisa ukomozwaho mu gice cya 21: 12 - 15.
Umwanditsi (umutekereza w’ibwami) yibanda ku ngaruka zo guhemukira Uwiteka by’abami b’i Buyuda mu kudasenga Uwiteka uko bikwiriye. No mu gihugu cy’Isirayeli (mu majyaruguru) ingero ntizibuze zo kugandira Uwiteka, ariko umwanditsi yashatse kwerekana ingero za bugufi mu Buyuda .Yego abami bamwe bagize umurava mu kumvira Uwiteka, ndetse babiherewe umugisha.
Abacumuye bo barahanwa bikomeye. Ngiyo intego y’igitabo. Abami babi baranengwa ko baramije ibigirwamana bagasuzugura amategeko y’ Uwiteka, abami beza barashimwa ko bagendeye mu nzira z’Uwiteka bakamugarurira abantu ngo bamusenge (2 Ngoma 14:2-4; 33:3, 4).
Umwanditsi w’igitabo arerekana gukomera kw’Imana (transcendance de Dieu) 1 Ngoma 29: 11-13). N’ubwo Imana ikomeye, ntiyirengagiza isi. Imana yitegereza isi kugira ngo ikomeze abayerekejeho umutima (2 Ngoma 16:9). Iyo icyago cyugarije ubwoko bwe, yaba inkota, yaba inzara, cyangwa kurumbya, nta kindi bakwiriye gukora uretse kwihana bakagaruka mu nzu y’ Uwiteka gusenga bakabona kumvwa no gutabarwa (2 Ngoma 6:24-31; 20:9).


text:
Intambwe zo kumenya Imana: Billy Graham
Imana ishaka ko abantu bayimenya, yagiye ikoresha uburyo bwinshi ariko ntibayimenya ariko hari intambwe zishobora gufasha umuntu kumenya Imana.
Intambwe ya 1: Kumenya ko Imana igukunda kandi igufitiye umugambi mwiza
Yohana: 3:16 “ Kuko Imana yakunze abari mu isi cyane byatumye itanga umwana wayo w’ikinege kugirango umwizera wese atarimbuka ahubwo ahabwe ubugingo buhoraho”.
Yohana: 10:10 “ Yesu aravuga ati: “ ariko jye nazanywe no kugirango zibone ubugingo ndetse bwinshi”. Yesu yaje kugirango abantu babone ubugingo ndetse ubuzima bwabo buhinduke, babeho ubuzima bufite intego.
Intambwe ya 2: Kumenya ko ikibazo umuntu yagize ari icyaha kuko cyamutandukanyije n’Imana.
Abaroma: 3:23 “ Kuko bose bakoze ibyaha ntibashyikira ubwiza bw’Imana” abantu bose bakoze bagomeye Imana bakora ibyo Imana yanga aribyo Bibiliya yita “Icyaha” kikaba aricyo kimutandukanya n’Imana kuko Imana ari iyera.
Ingaruka zabyo:
Abaroma: 6:23 “ kuko ibihembo by’ibyaha ari urupfu”.
Nubwo bimeze gutyo ariko hari Inkuru nziza.
Intambwe ya 3: Kumenya ko Imana yatanze umwana wayo ngo apfire abanyabyaha.
Yesu yapfuye mu cyimbo cyacu, bituma twongera kugirana ubumwe n’Imana ndetse tubana nayo ibihe byose. Kuko Yesu yitwa Emanweli bisobanura ngo “Imana iri kumwe natwe”.
Abaroma: 5:8 “ Ariko Imana yerekanye urukundo rwayo idukunda ubwo Kristo yadupfiraga tukiri abanyambyaha”.
Ariko ntabwo yapfuye ngo birangirire aho ahubwo yarazutse none ari iburyo bwa se.
1 Abakorinto: 15:3 “Muzi ko nabanje kubaha ibyo nanjye nahawe kumenya, yuko Kristo yapfiriye ibyaha byacu nkuko byari byaranditswe, agahambwa akazuka ku munsi wa gatatu nkuko byari byaranditswe”.
Yohana: 14:6 “ Yesu aramubwira ati: “Nijye nzira n’ukuri n’ubugingo nta wujya kwa Data ntamujyanye”.
Intambwe ya 4:Kwakira imbabazi z’Imana.
Ntacyo twabona twagura agakiza, twakijijwe kubw’Ubuntu kubwo kwizera umwana w’Imana Yesu Kristo. ikintu cy’ingenzi ni uko umuntu ari umunyabyaha aho yava akagera, kandi ko Yesu yapfiriye abanyabyaha, hanyuma umuntu afite inshingano zo gusaba imbabazi. Nyuma yo gusaba imbabazi akareka ingeso mbi zose zimutandukanya n’Imana.
Yesu arakuzi kandi aragukunda. Ikibazo ni umutima wawe utizera utanamubwiza ukuri. Imana ishaka ko abantu bose bamenya Yesu kandi ko ba mwizera nk’umwami n’umukiza w’ubugingo bwabo.
Billygraham.org
Tuyishime [email protected]


text:
Dusobanukirwe n’ikiswe manifeste y’ abahutu
01/08/2018, Albert Bizindoli
Mu ntangiriro z’ukwezi kwa Kamena, Bwana Jean Damascène BIZIMANA, umukuru w’ikigo cy’igihugu CNLG yatanze ikiganiro i Kabgayi aho yasobanuriye abaturage n’abandi bamwumvaga ko inyandiko yiswe « Manifeste y’Abahutu » ari yo nkomoko ya jenoside yo muri 94.
Nyuma ya ho, Radiyo BBC yagarutse kuri iki kiganiro, ikoresha ikiganiro mpaka abanyarwanda b’inararibonye ngo bagire icyo bavuga kuri iki gitekerezo cya Bwana BIZIMANA.
Nifuje nanjye kugira icyo mvuga ku bitekerezo bya Bwana Bizimana n’abamukurikiye mu kiganiro mpaka cyabereye kuri BBC.
Iyi nyandiko irimo ibice bitatu.
Mu gice cya mbere, nderekana imvo n’imvano y’iyi nyandiko, mpereye ku ko U Rwanda rwari rurahagaze muri iyo myaka ya 50.
Mu gice cya kabiri mpereye ku nyandiko y’umwimere, nderekana ibirimo, kandi nanjye ntange igitekerezo cyanjye kuri kiriya kibazo : ese koko Manifeste y’abahutu ni yo ntandaro ya kwanga no kwica abatutsi ? Ese ibyo bwana Bizimana yemeza ko muri iyo nyandiko handitsemo ngo « Gukemura kibazo ni ukwica no kwigizayo abatutsi » ni byo ?
Mu gice cya gatatu ndagaruka kuri bimwe nagiye numva ku kiganiro cyo kuri BBC, ngire icyo mbivugaho.
Nb : Nifashishije cyane igitabo cya Bonaventure MUREME, Manuel d’histoire politique et sociale du Rwanda contemporain. Tome 1, la révolution rwandaise et la première république rwandaise, L’Harmattan, sept 2012, 431 pages.
IMVO N’IMVANO YA MANIFESTE Y’ABAHUTU
Mu myaka ya 50 hatangijwemo gahunda nyinshi zagize ingaruka zikomeye ku buzima bw’abanyarwanda bose.
Mu w’1952, ni bwo habaye amatora ya mbere mu gihugu. Muw’1954, Umwami Rudahigwa yaciye ubuhake. Hirya no hino mu gihugu hatangijwe n’imbaraga nyinshi imishinga ya kijyambere : kwubaka imihanda, gutera amashyamba, kwubaka amashuli, amavuriro, amazu y’ubutegetsi, gutera ibihingwa bishya, guca imiringoti, … Umubare w’abanyarwanda barangije amashuli wakomeje kwiyongera mu milimo ya Leta, mbere yiharirwaga n’abazungu. Mbese impinduka zari zose, U rwanda rutera imbere, rwiyuburura.
Impinduka zo muri za 50 zahaye indi ntera ikibazo hagati y’amoko gakondo y’abanyarwanda.
Dore zimwe mu ngero nkeya twafatiraho :
- Uburyo amatora yakorwaga (1952, 1956) bwatumye imyanya hafi ya yose, cyane cyane iyo mu nzego nkuru z’igihugu, yiharirwa n’abatutsi.
- Kubera imirimo yo guteza imbere igihugu, “Akazi », ikiboko, byakajije umurego, tutibagiwe imisoro ya hato na hato yasabwaga abaturage. Ibi byatumye abanyarwanda benshi bo mu bwoko bw’abahutu cyane cyane (abatutsi bake bake bashoborag kuboneka muri iki cyiciro), bahunga igihugu. Ku basigaye ubuzima bwa buri munsi bwari umusaraba.
- Imirimo myiza yahabwaga abanyarwanda yagaragaraga nk’iyihariwe n’abo mu bwoko bw’abatutsi
Abahutu batangiye kugaragaza ipfunwe no gusaba ko ibintu bihinduka
Ibyo byose byakorwaga, byateraga abahutu bize ipfunwe ryo kutagira uruhare mu buzima bw’igihigu cyabo ruhwanye n’ubushobozi bumva bafite. Ahubwo bagahezwa mu myanya yo hasi. Igihe bene wabo ku misozi babagaho nk’abacakara mu bukene n’ubujiji bukabije.
Buri muntu ku giti cye, yabanje kwihererana ipfunwe rye mu mpfuruka. Nyamara buhoro buhoro, duhereye mu ntangiriro za 50, batangiye kugenda biyegeranya, bishyira hamwe, ngo bamagane akarengane bagirirwa, n’ako bene wabo bagirirwa muri rusange. Amashyirahamwe yashinzwe muri icyo gihe (abize mu iseminari ya Kabgayi, abize mu ishuri ry’abarimu i Zaza) ni yo yafashe iya mbere, mbere y’amashyaka, mu gusobanura no gusesengura neza ibibazo no gutangiza ibikorwa byo gusaba ko ibintu bihinduka.
Abatutsi batangiye gusaba independansi no kongererwa ubutegetsi
Abatutsi na bo ku ruhande rwabo ntibari bishimiye uburyo babangikanye n’ubutegetsi bw’ababiligi. N’ubwo bari baragumishijwe mu butegetsi, bari baratakaje ububasha n’igitinyiro bari bafite mbere. Icyifuzo cyabo gikuru cyari uko Ababiligi bava mu gihuhu bwangu, bagasubirana ubutegetsi bwabo.
Ni muri iyi « contexte » Manifeste y’abahutu yatangajwe ku wa 24 werurwe 1957 ije ikurikiranye vuba na « Mise au Point » yasohotse ku ya 22 Gashyantare 1957.
Mise au Point : umuntu agenekereje biravuga ngo « Dore aho duhagaze »
Iyi nyandiko yanditswe n’Abatutsi bagize Inama Nkuru y’Igihugu (CSP), yari igenewe gushyikirizwa komisiyo y’igenzura ya Loni yari iri mu ruzinduko mu Rwanda Dore bimwe mu by’ingenzi iyo nyandiko isaba :
- Kwongerera ububasha Umwami n’abashefu.
- Gushimangira gahunda yo guteza u Rwanda imbere mu rwego rw’ubukungu
- Gufungura ishuri rya Kaminuza mu Rwanda. “L’instruction de la masse a été la seule poussée, …le programme de la création d’une université est celui qui nous tient le plus à cœur.
- Ko U Rwanda ruhabwa ubwigenge mu maguru mashya.
Bamaze gusoma iyi nyandiko ni bwo Abarwanashyaka b’Abahutu basohoye iriya nyandiko yaje kwitwa manifeste y’Abahutu. Muti ese muri biriya « Mise au point » ivuga, icyo banengaga ni iki ?
N’ubwo bemeranya ku bijyanye no guteza imbere igihugu mu bukungu, bafite byinshi bayinengaga
- Ko itigeze na rimwe igira icyo ivuga ku bibazo by’isaranganya ry’ubutegetsi, imirimo, n’ibindi byose bijyanjye n’imiberho myiza y’abaturage, kandi bo bamaze igihe berekana ko hari ibibazo bigomba gukosorwa. Babibonyemo agasuzuguro no kutita na gato ku bibazo abaturage bafite, ahubwo abatutsi bo muri CSP bakaba bashishikajwe gusa n’ibibafitiye inyungu bwite.
- Bafashe iyi yandiko nk’uburyo bwo kuburizamo urugamba bari bamaze imyaka batangije rwo kwipakurura umuco n’ubuyobozi by’abakandamizaga. Urugamba rwari rutangiye gufata indi ntera.
- Igaragaragara nko gutanguranwa kw’abatutsi ngo babahe indepandansi bwangu babone uko baburizamo ibyifuzo by’abahutu.
Ni bwo nyine na bo bafashe umugambi wo gusohora iriya nyandiko, ngo berekane na bo aho bagaze. Bayise « Note sur l’aspect social du problème racial indigène au Rwanda » (Inyandiko igamije gusesengura imiterere y’ikibazo hagati y’amoko gakondo mu Rwanda) Yaje nyuma kwamamara ku izina rya Manifeste y’Abahutu.
IBIKUBIYE MURI MANIFESTE Y’ABAHUTU
Maximlien NIYONZIMA Godefroid SENTAMA
Aba ni bamwe mu banditse manifeste y’abahutu, bafatanije na Grégoire KAYIBANDA, Joseph GITERA, Claver NDAHAYO, Isidore NZEYIMANA, Calliope MULINDAHABI, Sylvestre MUNYAMBONERA na Joseph SIBOMANA .
Ijambo nyamukuru rya manifeste y’abahutu ni uko Ibibazo bijyanye n’ubwigenge bitagomba gupfukirana akarengane k’umuhutu. Abanyarwanda babanze bakemure ibyo bibazo, hanyuma bafatanyirize guharanira ubwigenge.
Inyandiko igizwe n’ibice bine :
Mu gice cya mbere harimo ibitekerezo bibiri by’ingenzi :
- Ikibazo cy’u Rwanda ni icyarimwe ikibazo cy’ubusumbane mu mibereho y’abaturage (conflit social) n’ikibazo cy’ubwoko (conflit racial). Ibi turabigarukaho nyuma.
- iki kibazo kitabonewe umuti cyashyira u Rwanda mu kaga gakomeye.
Kuri iyi ngingo ya kabili baragira bati : Ntacyo byagezaho igihugu na gito, gukemura amakimbirane ari hagati y’abatutsi n’ababiligi, wirengangije ikibazo nyamukuru kiri hagati y’abahutu n’abatutsi ».
Mu gice cya kabiri baragaragaza bamagana, kandi bavuguruza ibyo abadashaka ko abahutu batera imbere, bitwaza nko kuvuga ngo Abahutu ni ibicucu ntacyo bashoboye / abahutu bakurikira butama / abatutsi bavukiye gutegeka /
Mu gice cya gatatu barerekana akarengane k’umuhutu gaterwa n’uko ubutegetsi, ubukungu bw’igihugu, ibyiza bigize imibereho y’abaturage, amashuri, akazi keza, byose ari umwihariko w’abatutsi. Uko kwikubira, ni yo ntandaro y’ibibazo byose rubanda ifite : Akazi, uburetwa (gukorera abatware nta gihembo), gusahurwa no kwamburwa ibyo bakoreye, ikiboko, gutanga imisoro y’ikirenga, kwishyura imirimo bafitiye uburenganzira,…
Mu gice cya 4, baratanga uburyo babona ibyo bibazo byakemurwa
Ibisubizo batanga biri mu byiciro bibiri : guhindura burundu kandi vuba imitere y’ubutegetsi mu gihugu / gukuraho ubusumbane buri hagati y’abaturage : « Quelques solutions peuvent être présentées et dont l’efficacité n’est possible que si le système politique et social actuel du pays change profondément et assez rapidement ». Dore zimwe mu ngingo zigize ibyo bisubizo :
- Inzego z’ubuyobozi gakondo zigomba kuvaho
- Gushyiraho ubuyobozi bushingiye kuri Demokarasi
- Guca itoneshwa no kwikubira bishingiye ku gatsiko
- Amahirwe amwe kuri bose
- Hagomba kujyaho inzego z’imilimo n’ubuyobozi zirimo abantu bafite ubumenyi kandi babishoboye, zigenzurwa n’abaturage
- Gukuraho ibintu byose bitanya abanyarwanda aho kubunga
INGARUKA Z’IYI NYANDIKO
Mu rwego rwa Loni
Nyuma y’izi nyandiko zombi, Loni yohereje Komisiyo mu Rwanda kugenzura uko byifashe. Yasanze ko manifeste y’abahutu ivugisha ukuri ku byerekeye kwikubira ubutegetsi (monopole politique), agasuzuguro kagirirwa abahutu (« sous humanisation des hutu») akarengane ka buri munsi kagirirwa abaturage.
Ku rwego rw’ababiligi
Nyuma y’iyi nyandiko bafashe ibyemezo bimwe na bimwe bigamije guca akarenganne ka buri munsi abaturage bagirirwa n’abashefu. (Mureme B., pg 133). Nyamara ibyerekeye kugabana ubutegetsi ntibabasha kugira icyo babikoraho kigaragaraga, cyane cyane ko bamwe nta gaciro bagihaga (Avis du directeur provincial des affaires indigènes du Rda-Udi : « Un problème de pauvres gens, mais en soi qui n’en est même pas un, du moins quant à l’aspect dramatique dont on veut le revêtir » Mureme B., 146)
Ubuyobozi gakondo bw’igihugu n’abandi batutsi
Bisabwe n’Inama Nkuru y’igihugu, kuva ku wa 30 werurwe 1958, i Nyanza hateraniye komisiyo igizwe n’umubare ungana w’abahutu n’abatutsi (10), kugirango ishakire umuti ikibazo hutu twa tutsi. Iyo komisiyo yamaze iminsi 15 isuzuma iyi nyandiko ingingo ku yindi. Imaze gusuzuma ibyayigejejweho, Inama Nkuru y’Igihugu yemeje ku bwiganze bw’amajwi ko nta kibazo hutu/twa/tutsi kiri mu Rwanda. (Mureme B., pg 139 – 149)
Muw’1958, abahutu 18 bishyize hamwe bandikira ibaruwa umwami bamusaba ko abanyarwanda nk’abavandimwe bagabana ibyiza byose bafatanije kugeza ku gihugu.
Ku ya 17 gicurasi 1958, ni bwo abiyise Abagaragu bakuru b’ibwami basubije iyi nyandiko basobanura ko ntacyo bapfana n’abahutu, ko bo ari ba shebuja, abandi bakaba abagaragu. (Mureme B., pg 143). Ubwo iyi nyandiko yashyirwaga hanze muri 58, ntabwo ba nyiri ukuyandika bigeze bayihakana. Ababikora ubu sinzi icyo bashingiraho.
Bukeye bw’aho, abandi batware 15 b’abatutsi (« vieux nobles tutsi ») bandikiye umwami bamubwira ko badashyigikiye umushinga w’itegeko rigenga ubutaka mu Rwanda. (Mureme B., 144)
Abatutsi batari bake, cyane cyane abize bagaragaje ko ibikubiye muri iriya nyandiko bifite ukuri, kandi ko byaba byiza ku neza y’igihugu ko byitabwaho. Babashubije ko ibyo ari amakabyankuru, abandi barababwira ngo uhaye abahutu uburenganzira waba ujugunye igihugu mu kajagari. Aha twavuga ba Padiri Alexis Kagame, na Musoni Boniface.
NONE SE KOKO IYI NYANDIKO YAKWITIRIRWA JENOSIDE YAKOREWE ABATUTSI MURI 94 ?
Bwana Bizimana ntabwo ari we wa mbere utangaje biriya. Ku mbuga habonekaho izindi nyandiko, zimwe zanditswe n’abazungu izindi n’abanyarwanda, zemeza biriya yatangarije i Kabagyi. Aho Bwana Bizimana atandukaniye na bariya bose ni uko yafashe ijambo nk’umuyobozi mukuru mu gihugu wigisha abaturage, bikaba bisobanura ko atanga umurongo wa politiki wa Leta ahagarariye. Muri urwo rwego, ntandukiriye gato, umuntu yakwibaza icyo bimariye ubutegetsi kwigisha abaturage ko ababyeyi ba Perezida Kayibanda bakomotse muri Kongo? Turi abanyarwanda twese kimwe ?
Ese abandika, cyangwa abavuga ko Manifeste y’abahutu ariyo yateye jenoside bashingira ku ki ?
- Ngo kuba inyandiko ikoresha kenshi ijambo hutu/tutsi ; hamites/bantou.
- Ngo ikibazo “social” (amakimbirane hagati y’abaturage ashingiye ku mibereho ya buri munsi) bakigize “racial” (icy’amoko), bityo bakurura mu banyarwanda umwiryane ushingiye ku moko.
- Bamwe bongeraho ko ibibazo bavuga atari ukuri, abanyarwanda bose bari bafite uburenganzira bumwe, ko ntawabuzwaga gutera imbere, abasigaraga inyuma ni bo babaga babyiteye, bidashingiye ku bwoko. Ngo kandi bagaragaraga mu moko yose.
- Gukoresha kenshi ijambo hutu/tutsi ; hamite/bantou.
Mu ntangiriro, abanditse manifeste y’Abahutu bavuga ko bagiye gutanga umusanzu mu gusobanura ikibazo kimaze iminsi cyandikwa mu binyamamkuru, kandi kiganirwaho cyane muri rubanda. Ibi bisobanura ko muri icyo gihe ikibazo ari ko bacyitaga (le problème a toujours été posé comme ça : hutu/tutsi). Imvugo Gatutsi, Gahutu, Gatwa, Kazungu yari imvugo isanzwe. Kubagaragaza nk’abantu batandukanye byari bimenyerewe, haba muri rubanda, haba mu bategetsi, mu njijuke, cyangwa se mu bazungu. Abanyarwanda ubwabo bari biyizi nk’abatutsi cyangwa se abahutu. Bamwe n’ishema ryinshi ryo kwitwa abatutsi (hamite mu gifaransa muri icyo gihe), abandi n’ipfunwe ryo kuba abahutu bitewe n’urwego byabashyiragamo. Ese uyu munsi ho bimeze bite ? Ibitekerezo byo ku nkomoko z’U Rwanda byagiraga abatutsi bakuru n’abatware b’andi moko. Abazungu bahageze barabishimangiye : Le Tutsi raffiné, intelligent VS le Hutu rustre, peu intelligent et le Twa …
Ntabwo abanditse manifeste ari bo bahimbye amoko, nta n’ubwo ari bo bonyine cyangwa abambere bayakoresheje mu mvugo, no mu nyandiko. Et surtout ntabwo ari bo bahimbye ubusumbane bwari hagati yayo.
- Ikibazo “social” (amakimbirane asanzwe hagati y’abaturage ashingiye ku mibereho myiza) bakigize “racial” (ikibazo cy’amoko), bityo bashyamiranya abanyarwanda
Ibi nk’uko nabyerekanye hejuru, abanditse Manifeste ni byo baheraho mu nyandiko yabo : Problème racial ou conflit social ? Ikibazo cy’amoko cyangwa cy’imibereho y’abaturage ? Kuri bo ipfundo ry’ikibazo ni uko ubwoko bumwe –abatutsi- bwihariye ubutegetsi. Bati : « Mu gihugu giteye nk’U Rwanda, kwikubira ubutegetsi bihinduka kwigwizaho umutungo wose w’igihugu, n’ibyiza bigize imibereho myiza y’abaturage ». Conflit social irahari ariko ipfundo ryayo ni problème racial. Ntushobora gukemura le conflit social, udapfunduye iryo pfundo rya monopole racial.
Nkuko nabyerekanye haruguru na bamwe mu batutsi bari barize, nka Padiri Alexis Kagame cyangwa se Boniface Musoni na bo ubwabo babonaga ikibazo cy’u Rwanda nk’ikibazo cy’ubwoko bwikubira ibyiza byose by’igihugu, bagasaba bene wabo kwemera gutakaza zimwe mu nyungu zabo ku neza y’igihugu.
Ubundi se umuntu arebanye ubushishozi, nta zindi nyungu ashaka kurengera, uwakuruye amakimbirane mu gihugu, ni uwerekanye, akamagana akarengane bamwe mu baturage bagirirwa n’abandi, cyangwa ni uwo akarengane kari gafitiye inyungu, akanga kugakosora, ngo adatakaza ibyo yari afite ?
Kuba abahutu barahagurutse bakavuga akarenagne kabo, bakerekana aho gashingiye n’ibyakorwa ngo gakosorwe, bibaye bite ikosa ? Ari bo, ari ababimye amatwi, bagamije kurengera inyungu zabo bwite, n’ababo ni nde nyirabayazana w’ibyakurikiyeho ?
Nyamara abanditse manifeste ntibari babuze kubibona no kuburira buri wese : « Ikibazo cy’amoko, kigenda kirushaho kongera ubukana uko umunsi ukeye. … Ibyo bikaba bituganisha mu bibazo bikomeye, bifite uburemere buruta kure ibyo twita uyu munsi « ibibazo bikurura amacakubiri».
Nibajije Ibindi bibazo nyumva ya kiriya kiganiro
- « Gukemura ikibazo ni ukwica no kwigizayo abatutsi»
Ibi ni bimwe mu byo Bwana Bizimana yatangarije i Kabgayi. Byaba byiza ko yerekana igika yabisomyemo, kuko njye nayisomye yose simbibone. Nta n’imvugo iganisha kwica irimo. Icyo bifuzaga ko kiranduka burundu ni umuco wo kwikubira ubutegetsi kuko ari wo wakuruye akarengane muri Rubanda. Ndetse mu bisubizo batanga byakemura ibibazo baragira bati : « Hagomba gukurwaho ibintu byose bitanya abanyarwanda, aho kubunga ». Twibukiranye kandi ko batangiye urugamba basaba ko bahabwa umwanya mu buzima bw’igihugu. Gukuraho umwami, gufata ubutegetsi, ntabyo bari bafite muri gahunda zabo batangira. Kunangira kw’abo babwiraga ni byo byatumye bahindura umuvuno.
- Sous Chef Benzinge ati Umwami Rudahigwa yifuje ko Abatutsi bagabana ubutegetsi n’Abahutu, Ababiligi ni bo babyanze.
Inyandiko yonyine nzi y’umuzungu wanze ko abahutu binjira mu butegetsi ni iya Mgr Classe, nawe kandi ntiyari abisabwe n’abatutsi. Dans les années 20. Ubundi mu myaka yakurikiyeho, igihe cyose abahutu bagiraga icyo baka, barabasubizaga ngo nta kibazo cy’amoko kiri mu Rwanda. Umwami Rudahigwa ubwe yatanze icyo gisubizo kenshi, agiha Abahutu, Ababiligi, n’abahagarariye Loni. Abahutu barababwiraga, ngo ubundi se mwakwiyamaje nk’abandi, cyangwa se ngo ntabyo mushoboye, …
Sous-chef Benzinge nzi ko azi neza Bwana Maus A., umubiligi wari muri Conseil Du vice-gouvernorat wahisemo kwegura nyuma y’uko umwami Rudahigwa yanze ko Umuhutu yinjira muri iyo nama, yitwaje ko ngo U Rwanda ari nyabutatu, nta muhutu, nta mututsi, nta mutwa ubaho. Amoko yo mu Rwanda abaho, cyangwa ntabeho bitewe n’aho inyungu ziri.
- Abanyarwanda bari bafite uburenganzira bumwe, abakene bagaragaraga mu moko yose
Ni byo koko ko hari abatutsi bari mu bukene nk’ubw’abahutu. N’abahutu bari bafite imitungo iruta iy’abatutsi benshi. Ikibazo ariko ntabwo ari ukureba umuntu ku giti cye, uburyo ashobora kwirwanaho abifashijwemo n’uriya cyangwa uriya, uburyo yaciye système mu myanya y’intoki (dans un sens ou l’autre). Ikibazo ni ukureba uburyo umuco w’igihugu wemerera bamwe ibintu ukabibuza abandi muri rusange.
- Manifeste yanditswe na nde?
Nk’uko Ambassadeur Ndagjimana yabitangaje muri kiriya kiganiro navuze haruguru. Nta gaciro na gato bifite kumenya niba ari Kayibanda na bagenzi be bayanditse cyangwa se ari ababiligi bayibandikiye. Icyingenzi ni ukureba ibikubiyemo.
Ariko na none umuntu yakwibaza : abatutsi bo muri CSP banditse « Mise au point » ibyo ntawe ubishidikanyaho, ariko abahutu bo ntibashobora kuba baranditse « Manifeste » ? Iyi mvugo iraganisha kuri bimwe mu byo Manifeste yamagana : « Abahutu ni ibicucu, ntacyo bashoboye ». Abavuga biriya uyu munsi ni cyo baba batubwira. Nongere nunge mu rya ambassadeur Ndagijimana, uwasomye inyandiko za Munyangaju, Kayibanda na bagenzi babo muri kiriya gihe (Temps Nouveaux, AMI, n’ahandi) atangazwa cyane n’ubwenge bariya bagabo bari bafite. Bari abahanga bo mu rwego rwo hejuru. Mu bitekerezo bari bafite, n’uburyo babigaragazaga.
UMWANZURO
Ese inzira yo kwunga abanyarwanda ni ugukora nk’aho ikibazo cy’amoko kitabaho, cyangwa ni ukwishakamo ingufu abanyarwanda bakakiganiraho, bakagishakira umuti ?
Mu myaka ya 50, abagishyize ahagaragara bitiriwe ko aribo bagikuruye. Disikuru ya Bwana Bizimana niko ikomeza kubona ibintu. Yirengangiza nkana uruhare rwagizwe n’abanze ko ibintu bihinduka.
Icyo umuntu yabaza Bwana Bizimana kimwe n’abandi batekereza nka we ni ukumenya icyo bariya bari gukora ngo bakemure ibibazo by’akarengane barimo, badasheshe ipfundo rya « Monopole raciale » (ukwikubira kw’ubwoko) ryari intandaro yabyo ? Gutegereza ko bizikemura ? Ko abikubira bagera aho bakarekura, abarenganya bakikosora ?
Gihishwa inyuma ya za politiki zifite imvugo igikikira, kivugwa uko kiri frontalement, ikibazo cy’amoko ni ikibazo gikomereye umuryango nyarwanda. Kugeza uyu munsi. Ibyo tumenyereye ni uko ubwoko bufite ubutegetsi bwikubira bugaheza, abandi bagaceceka bategereje ko bazabona imbaraga zo kwigaranzura, bagakora ibyo abandi babakoreye.
Igihe kirageze ko abanyarwanda ubwabo badategereje ko abanyapoliyiki babibakorera, bicara hamwe bagashakisha uburyo ibyo byahagarara, tukubaka umuryango abana bose bafite ijambo, bafite agaciro, basabwa bimwe, bagahabwa bimwe.
Tugarutse kuri Jenoside yakorewe abatutsi, yabaye imyaka 40 nyuma ya manifeste y’Abahutu. Nsanga ko iyo ibiyikubiyemo byubahirizwa (n’abayanditse, ntitwavuga ko nyuma bayubahirije), usibye jenoside, ahubwo nta n’intambara y’amoko na nto yari kuba mu Rwanda. Amakosa yatujyanye muri jenoside yagiye akorwa buhoro buhoro mbere na nyuma ya Manifeste y’abahutu. Si ngombwa ko twirirwa dushaka kuyasesengura uyu munsi, igihe kubwizanya ukuri bidashoboka. Uwo munsi nugera tuzabiganiraho kandi tuzabyumva kimwe, tugamije gusa ko igihugu cyacu kijya mbere, abagituye bakakibamo mu mahoro.
Amahoro kuri twese.
Albert BIZINDOLI, taliki ya 1 kanama, 2018
No Comments Yet
Laisser un commentaire
Vous devez être connecté·e pour rédiger un commentaire.


text:
Kutarya inyama hari ingaruka bigira ku mubiri w’umuntu?
Abahanga mu mirire bahamya ko kurya inyama ari ngombwa ku mubiri w’umutu ariko ngo kuzirya kenshi nanone si byiza ku mubiri w’umuntu.
Ikindi kandi ngo uwahisemo kutazirya nawe agomba gushaka ibindi bizisimbura bikomoka ku bimera ariko bikize ku bitera imbaraga cyane cyane bakibanda ku binyamisogwe.
Ibi biratangazwa mu gihe buri mwaka ku itariki ya 01 Ugushyingo ku isi hose hizihizwa wo kurya no kunywa ibikomoka ku bimera gusa (Journee Mondiale du Vegetalisme).
Abafite iyo myemerere bitwa aba-vegetaliens, bisobanuye ko badashobora kurya cyangwa kunywa icyo aricyo cyose gikomoka ku nyamaswa, nubwo hari bamwe babirengaho bakanywa amata, bakarya amagi n’ubuki ariko ku kigero gitoya.
Abo bantu bavuga ko badashobora kurya ibikomoka ku nyamaswa zibanje kubabazwa.
Kurya inyama nijoro birabujijwe
Gusa hari abibaza niba abantu nkabo batarya inyama badashobora guhura n’ibibazo mu mubiri wabo bitewe no kubura intungamubiri zituruka mu nyama.
Innocent Maniraho impuguke mu mirire yabwiye Kigali Today ko ubusanzwe umubiri w’umuntu ukenera inyama ndetse n’ibindi biribwa cyangwa ibinyobwa bikomoka ku matungo kuko biba bikize ku bitera imbaraga.
Akomeza avuga ko uwahisemo kutarya inyama umubiri we ushobora kwiremamo imisemburo ituma umubiri udahura n’ikibazo gitewe no kuba utabona inyama.
Kuri bene uyu muntu ngo ashobora noneho gufata andi mafunguro akomoka ku bimera akize ku bitera imbaraga.
Maniraho avuga ko kandi nubwo inyama ari ingirakamaro ku mubiri w’umuntu ngo no kuzirya kenshi si byiza.
Agira ati “Buriya ahubwo birabujijwe kurya inyama nijoro kuko ntizatuma igogorwa rikorwa neza kuko umubiri uba utari gukora neza.”
Akomeza avuga ko umuntu mukuru atagomba kurenza inshuro ebyiri cyangwa eshatu mu cyumweru arya inyama. Ku bana bo ngo si byiza kuzirya. Banaziriye ngo bakwiye kurya iziseye.
Abatarya inyama bo bavuga iki?
Mu Rwanda nta huriro ry’abatarya inyama rihari ariko hari bamwe mu Banyarwanda badakozwa ibyo kurya ibyakomotse ku nyamaswa kuko ngo bigira ingaruka ku buzima bw’umuntu.
Manaseh Nsengiyumva ni umwe muri bo. Ahamya ko kutarya inyama cyangwa “Vegetalisme” atari idini. Ahubwo ngo ni imyemerere igamije guha umuntu ubuzima bwiza buzira kurya inyama.
Mu bihugu bimwe byo mu Burayi na Amerika hari abafite iyo myemerere batanashobora kwambara imyenda, inkweto , imikandara, inigi n’ibindi birimbisha umubiri byaturutse ku nyamaswa.
Nsengiyumva yemera ko kubabaza inyamaswa ugamije gushimisha umubiri haba mu kurya cyangwa kwirimbisha batabyemera ariko nanone ngo hari ababigira ubuhezanguni.
Ati “Umuntu yambaye inkweto ikoze mu ruhu rw’inyamaswa, ugiye no mu bumenyi (science) ntacyo bitwaye umubiri. Icyo nemera ni uko kwica inyamaswa ugamije kwirimbisha ataribyo”.
Akomeza avuga ko amata bayanywa n’amagi bakayarya ariko nayo akagenda agabanuka uko uko umuntu agenda akura mu myaka kuko abamo ibinure byinshi.
Avuga kandi ko n’ubuki baburya kuko nta ngaruka bwagira ku mubiri w’umuntu. Ahamya ko ikidakwiye kuribwa ari amavuta ayo ariyo yose akomoka ku nyamaswa.
Nsengiyumva kandi avuga ko kuba yarahisemo kutarya inyama, abasha kubona ibizisimbura bikomoka ku bihingwa.
Akomeza avuga ko mu Rwanda hari aba-vegetaliens benshi ariko ngo ntawamenya umubare wabo.
Umunsi mpuzamahanga wahariwe abafite imyumvire yo kurya no kunywa ibikomoka ku bimera gusa watangijwe n’umwongerezakazi witwa Louise Wallis mu mwaka wa 1994.


text:
Twahawe Umwami bamwe bimika agahinja
Yesaya 9:5 - Nuko umwana yatuvukiye duhawe umwana w’umuhungu, ubutware buzaba ku bitugu bye. Azitwa Igitangaza, umujyanama, Imana ikomeye, Data wa twese Uhoraho, Umwami w’amahoro.
Kimwe mu bintu bitangaje kandi bibabaje ni ukubona ukuntu abatuye isi bafashe Yesu wo kuri Noheli.
Muri iyi myaka mike ishize, naganiriye n’abantu benshi mbabaza uko bafashe Noheli, benshi bansubiza ko ari Ibirori by’abana! Abana bizihiza kuvuka k’undi mwana!
Ntibitangaje kuko Yesu wo kuri Noheli abenshi bamufashe nk’akana k’uruhinja gahora kavuka katajya gakura, gahora muri "berceau". Akana k’intege nke...gakorerwa byose!
Ubu inzu zose z’abakomeye zatangiye gushyirwamo imitako irimo "berceau", igiti cya Nohel (Sapin), umusaza witwa "Pere Noel"....Ibyo byose kwifatanya n’abana kwizihiza umunsi wabo!
Birababaje.
Hari ibintu 3 nifuje ko umenya none:
1. Umwana wavutse ni umwami
Ijambo duhawe "Umwana" w’umuhungu" ntirivuga ku ngano y’umwana ahubwo ryari ijambo rimenyerewe rivuga Umwami.
Nk’uko biri mu isezerano rya Dawidi. 2 Samweli 7:12 - Kandi iminsi yawe nigera ugasinzirana na ba sogokuruza bawe, nzimika umwana wawe wibyariye akuzungure, kandi nzakomeza ubwami bwe.
Ijambo Umwana ryari izina ry’icyubahiro ry’Umwami. Ni nabyo Daniyeli yeretswe.
Daniyeli 7:13-14"Hanyuma nkitegereza ibyo neretswe nijoro, mbona haje usa n’umwana w’umuntu aziye mu bicu byo mu ijuru, aza umujyo umwe asanga wa Mukuru nyir’ibihe byose, bamumugeza imbere. Nuko ahabwa ubutware n’icyubahiro n’ubwami, kugira ngo abantu b’amoko yose y’indimi zitari zimwe bajye bamukorera. Ubutware bwe ni ubutware bw’iteka ryose butazashira, kandi ubwami bwe ni ubwami butazakurwaho.
Yesaya nawe yeretswe kuri uriya Mwana nk’uko twabisanze muri kiriya cyanditswe.
2. Umwana wavutse aruta abandi bami
Uriya mwana benshi bafata nk’agahinja arakomeye. Araruta Umwami Dawidi.
Mariko 12:37 - Mbese ko Dawidi amwita Umwami, none yabasha ate no kuba umwana we?".
3. Nubwo yitwa agahinja izina rye rirakomeye
Izina rye Rirenze kuba "Agahinja" (Umwana Yesu/L’enfant Jesus)!
Amazina ijuru ryamwise, uretse n’umwana uvutse, ntawundi Mwami wigeze ayahabwa: "Igitangaza", "Umujyanama", "Imana ikomeye", "Data wa twese" "Uhoraho", "Umwami w’amahoro".
Buri rimwe muri aya mazina ryihishe mo ububasha n’ibisobanuro.
Tuzayagarukaho!
Ikibazo nkubaza: Mu gihe twitegura kwizihiza Noheli, wowe ufashe Yesu gute?
Mugire umunsi mwiza mwese!
Dr Fidèle MASENGO, Foursquare Church Kimironko [email protected]


text:
Umusore witwa Aron Ndayitegeye w’imyaka 25 y’amavuko n’uburebure bwa metero na santimetero 70 ahamya ko umukobwa bagiye gukorana ubukwe witwa Mukeshimana Josee w’imyaka 35 y’amavuko n’uburebure bwa metero imwe ari Imana yamumweretse binyuze mu iyerekwa.
Aron na Josee batuye mu Ntara y’Amajyepfo, Akarere ka Huye, Umurenge wa Huye mu Kagari ka Rukira.
Biteganyijwe ko bazakora ubukwe tariki 12 Mutarama 2019. Bukazabeza muri ADEPR Gako mu karere ka Huye.
Ubukwe bwabo bukomeje gutangarirwa na benshi kubera uburyo indeshyo yabo irimo ikinyuranyo kinini cyane ku buryo hari abaketse ko Aron akurikiranye amafaranga kuri Josee.
Aron yabwiye IBYISHIMO utya: “Abenshi baketse ko ari amafaranga mukurikiyeho kuko baratureba bakabona bidashoboka ko tubana, ariko mbere na mbere njya kumusaba urukundo nta by’amafaranga nigeze mubaza. Umugore wanjye ni Imana yamumpaye, ni cyo kintu nkurikiranye. Dukomeje gahunda zacu amagambo y’abantu twarayirengagije.”
Aroni na Josee ngo bamaze umwaka n’igice bakundana. Aroni yatubwiye ko areshya na metero na santimetero 70 mu gihe sheri we ngo nubwo atazi neza uko areshya ngo agereranyije ahamya ko atarenza metero y’uburebure.
Sheri wa Aroni ngo akora ibijyanye n’ubugeni mu nzu ndangamurage y’u Rwanda iri i Huye mu gihe Aron akora imirimo y’ubwubatsi.
Agaruka ku iyerekwa yagize, Aron yagize ati: “Mbere yuko ntekereza kubaka urugo narabanje ndabisengera, hanyuma muri uko kubisengera ni bwo nagiye mu iyerekwa mbona umuntu arambajije ati ‘ntumaze igihe usengera urugo?’ arambwira ati hanyuma umugore wawe Imana iguhaye ni uriya (Josee). Nabibonye mu iyerekwa ndyamye.”
Yadutangarije ko adaterwa ipfunwe n’indeshyo y’umukobwa yakunze kandi ko atitaye ku magambo y’abantu bamunenga ko agiye kurongora umukobwa mugufi cyane kandi unamurusha imyaka 10 yose.
Ati: “Mu gihe wizeye ko umugore wawe ari Imana yamuguhaye nta yandi magambo ushobora kumva, icyakora uramutse ukurikiye imitungo ni bwo ushobora gusanga rwa rukundo ruzasenyutse kuko ibyo ukurikiye ni ibintu bizashira, ariko niba ukurikiye urukunda n’iyo ibyo bintu byaba bihari byaba ari akarusho.”
Aroni ngo yigeze kubana n’umugore batasezeranye bamarana ukwezi kumwe bahita batandukana. Umwana babyaranye ubu afite imyaka ine. Aron ni we urera uwo mwana kandi Josee ngo yemeye gufatanya na Aron kumurera dore ko mama we yashatse undi mugabo.
Ubusanzwe Aron yasengeraga mu itorero rya Zion Temple ariko biza kuba ngombwa ko ava muri iryo torero akajya muri ADEPR kugirango azabashe gusezerana n’umukobwa Imana yamweretse mu iyerekwa.
Icyatumye ahindura idini ngo nuko bitari gushoboka ko asezerana n’umugore we batari mu itorero rimwe kandi ngo umukobwa ntibyari gushoboka ko ADEPR imuha icyemezo cyo guhindura idini mu gihe Aron we ngo byari bimworoheye kukibona akajya muri ADEPR. Kubw’ibyo rero, ngo kugirango ubukwe bwabo bwihute yahisemo kuba ari we uhindura idini.
60,600 total views, 50 views today


text:
Imikundire ya muntu, igirwamo uruhare cyane n’uburere ahabwa ndetse bikanatsindagirwa n’uburyo aremwa. Umuntu atangira kwiremarema kuva agisamwa bityo buri kimwe kimubayeho kimugiraho ingaruka nziza cyangwa mbi. Uko agenda akura, hagati y’imyaka ibiri n’igice n’irindwi umuntu wese agera mu gihe kirangwa n’icyo bita mu gifaransa complexe d’Oedipe.
Ese ubundi Oedipe ni muntu ki?
Oedipe yamenyekanye nk’Umwami wari waravutse aza gutandukana n’ababyeyi be akiri mutoya, nyuma y’igihe yaje kwica ise kugirango abane na Nyina amugire umugore(amateka ya Oedipe turacyayabakusaniriza).
Umuhanga rero muby’imitekerereze y’abantu izwi nka psychanalyse witwa Sigmund Freud, niwe wabashije guhoberanya ibyo umwana aba ari kubaho muri icyo gihe aba ari hagati y’imyaka ibiri n’igice n’irindwi abihuza n’amateka ya Oedipe .
Nubwo bikunda gusanishwa n’amateka ya Oedipe, ku bakobwa bisanishwa cyane n’amateka y’intwari y’umugerekikazi yitwa Electre wishe nyina kugirango ahorere ise wari warishwe nyine na nyina.
Complexe d’Oedipe se yo ni iki?
Uko umuntu akura hari ibice by’ubukure bw’ubuzima bwo mu mutwe agenda anyuramo. Muri urwo rwego rero iyo umuntu amaze kurenga gatoya imyaka ibiri ashishikazwa cyane no kwifuza gukundwa no gukundwakazwa n’umubyeyi we badahuje igitsina.
Aha umuhungu aba afitiye nyina urukundo rwinshi mu gihe umukobwa we aba afitiye ise urukundo rwinshi. Ibyo ntibirangirira aho gusa kuko umuhungu arakarira ise naho umukobwa we akarakarira nyina. Ibyo biva yuko umuhungu aba abona ise amubuza gusabana na nyina mu gihe akana k’agakobwa ko nako kaba kabona nyina ukabyara asabana nase bikakabangamira.
Nk’uko inyandiko ducyesha urubuga rwa aufeminin.com ibivuga, hagati y’imyaka 3 ni 5, umwana ababazwa n’uko ibyo yiyumvamo atabasha kubyereka umubyeyi badahuje igitsina nk’uko bikwiriye. Ibyo bituma abaho icyo bita complexe de castration nk’uko Freud yabivuze. Icyo gihe umwana arota nabi kandi akaba umunyaburakari ibyo byose rero aba yumva umubyeyi bahuje igitsina ariwe nyirabayazana.
Ese umuntu umwana asohoka ati muri uko kwibeshya aba arimo?
Muri kamere y’umwana nyuma yo kubona ko ibyo yifuza bidashoboka, hagati y’imyaka 5 ni 7, yemera umwanya we muryango akemera n’uw’ababyeyi bombi bityo agatangira kwisanisha n’umubyeyi bahwanije igitsina. Aha umuhungu agerageza kwisanisha na se umubyara naho umukobwa we akisanisha cyane na nyina. Ibyo bigaragarira cyane mu turimo bakora no mu dukino bakina.
Ese umubyeyi afasha ate umwana uri muri icyo kigero?
Umubyeyi yita cyane ku mwana we badahuje igitsina agerageza kumwereka ko uwo bahuje igitsina atari umwanzi we. Umugore yereka agahungu ke ko ise atari umwanzi wako agatoza kureba ibyiza ise yakoze cyangwa yakazaniye n’umugabo akabigenza atyo ku gakobwa ke kari muri icyo kigero.
Ese mu gihe icyo gihe umwana akibayemo nabi byamugiraho iyihe ngaruka?
Nk’uko abahanga mu by’imitekerereze ya muntu babivuga, n’inyandiko dukesha aufeminin.com, mu gihe umwana icyo gihe akibayeho nabi, byamugiraho ingaruka zo kwita ibidashoboka urukundo rwanze.
Ibyo bituma mu mikurire ye ashobora kuzabaho ashakashaka gukunda umuntu umeze nka se iyo ari umukobwa cyagwa se agakura ashaka gukunda umeze umukobwa umenze nka Nyina iyo ari umuhungu.
Kuko ibyo bidashoboka, imikundire y’umuntu wakuranye icyo kibazo ishobora kumusunikira kwikundira uwo bahuje igitsina kuko muba batagihuje uwo yashakagamo atamubonye. Si ibyo gusa bishobora no kugira cyane ingaruka mu mikundire ye haba mu gihe atarashaka ndetse na nyuma yo gushaka bishobora gukomeza kumukurikirana.


text:
Kudatatira igihango binyuze mu ndahiro “Ndi Umunyarwanda kandi nzabiharanira” ni igihango abanyeshuri ba APER Nyandungu bagize hagati yabo nyuma yo guhabwa ikiganiro kuri gahunda ya Ndi Umunyarwanda.
Ku wa gatatu tariki ya 6 Kamena 2018, hatangijwe gahunda y’ibiganiro mu mashuri yisumbuye hirya no hino mu gihugu kuri Ndi Umunyarwanda, binyuze mu kwezi kwa YURI “YURI Month” byateguwe n’Umuryango utegamiye kuri Leta w’Urubyiruko ruharanira kugira uruhare mu kwesa imihigo (YURI).
Ibi biganiro bizamara ukwezi byatangirijwe mu karere ka Gasabo muri APAER Rusororo, byatumye abanyeshuri bafata umuhigo wo kudatatira Ndi Umunyarwanda, no guharanira igikomeza ubumwe bw’abanyarwanda baca ukubiri n’ibishobora kubatanya.
Ibi biganiro byahawe abanyeshuri bo muri APAER bagera kuri 707 barimo abakobwa 344 n’abahungu 363; byanakurikiranywe kandi n’abarezi babo. Muri abo banyeshuri bose, 404 biga baba mu kigo abasigaye bakiga bataha iwabo.
Abanyeshuri bishimira ibiganiro bahawe ko bungutse byinshi bigomba kubafasha mu rugendo rw’ubuzima kandi bagomba no gufasha bagenzi babo kwiyubakamo Ndi Umunyarwanda.
Uwanziga Olivah, akomoka mu karere ka Nyagatare, mu murenge wa Karangazi; yiga mu mwaka wa kane mu icungamutungo. Avuga ko yungutse byinshi birimo kuba umunyarwanda nyawe uzira amacakubiri n’ibindi byose byagusha igihugu mu icuraburindi.
Agira ati “Nongeye kwiga indagagaciro z’umunyarwanda nyawe zirimo gukunda igihugu, kugira ubupfura, gukunda umurimo n’izindi. Nafashe ingamba zo gukomeza kuzisigasira no kwirinda ibibi bishobora kundangaza.”
Kubwayesu Nowa, akomoka mu karere ka Rwamagana mu murenge wa Munyaga; yiga mu mwaka wa kane muri APAER. Avuga ko yungutse byinshi mu isomo rya Ndi umunyarwanda birimo gukunda igihugu, kugikorera no kucyitangira bibaye ngombwa.
Ati “Tugomba guharanira guhesha ishema igihugu cyacu duharanira ko gitera imbere. Ntidukwiye gutezuka ku ntego twihaye nk’abanyarwanda. Indahiro yacu ni igihango n’igihugu.”
Bayiringire Seth ni umuyobozi wa APAER. Avuga ko ibiganiro bya Ndi Umunyarwanda byongera gushishikariza abantu bose muri rusange, ariko cyane cyane urubyiruko, kwibonamo indangagaciro zo kwibunamo umunyarwanda no guharanira kugira igihugu kitarangwamo amacakubiri.
Asaba abanyeshuri gufata iya mbere bakigishanya ahagati yabo ariko kandi bakigisha n’ababyeyi. Ati “Mubijyane mubyigishe ababyeyi banyu, muhindure abakiboshywe n’imyumvire mibi, mwange inyigisho zibagusha mu kibi, kugira ngo muzabeho mu gihugu cyiza iteka ryose.”
Avuga ko abana baturuka mu miryango yabaye mu mateka yaranze u rwanda ariko icyiza ari uko urubyiruko rwumva vuba ariko kandi banabona ubuhamya ko hari mu babyeyi barangwa n’imyumvire mibi, bakabafasha babaha inyigisho zibafasha guhinduka.
Ibiganiro kuri Ndi Umunyarwanda byatanzwe kuri APAER ahafunguriwe gahunda ya YURI Month, bizakomeza no mu tundi turere cumi na dutandatu (16) twatonyijwe, bitangwe mu bigo mirongo itandatu na birindwi (67), kikazasozwa ku wa 20 Kamena 2018. Ku itariki 13 na 15 Kanama 2018, ibyo biganiro bizatangirwa rimwe muri utwo turere twatoranyijwe.
Rene Anthere Rwanyange


text:
Inyigisho z’amezi atandatu zirangiye 19 basabye imbabazi abo bahemukiye muri Jenoside
Muri paruwasi gaturika ya Rugango mu Karere ka Huye bafashije abagabo 19 bagize uruhare muri Jenoside yakorewe Abatutsi mu 1994 mu rugendo rwo gusaba imbabazi.
Abo 19 baje guhabwa imbabazi n’abarokotse Jenoside 74 bahemukiye, kandi byose byaturutse ku nyigisho impande zombi zahawe mu gihe cy’amezi atandatu.
Umuhango wo kwakira izo mbabazi wabaye ku itariki 7 Ukwakira 2018, mu bazakiriye hakaba harimo n’abandi babiri batari abagatolika bakiriwe muri kiliziya nk’abagarukiramana, kuri uwo munsi.
Ntaganda Jean Damascène ufite imyaka 66, ubusanzwe yari umuporotesitanti. Avuga ko yisanze kwa padiri ngo bamufashije mu rugendo rwo gusaba imbabazi kuko yari yumvise abaturanyi bajyayo kandi bikabafasha.
Yagize ati “Umuturanyi wanjye nasahuriye imyaka sinari nazi ko yarokotse jenoside, ariko aho namuboneye umutima warandiye. Numvaga ntatuje kubona naramuririye ibye nyamara nkaba ntarijuse ahubwo n’ubundi ngikenera ibyo kurya.”
Ibyo ngo byamuteye kwirega mu gihe cya gacaca, akatirwa igihano nsimbura-gifungo (TIG), arayikora arayirangiza. Nyuma yasabwe kwishyura ibihumbi 36, maze agiye kubitanga wa muturanyi we yakira 23, naho 13 arabimusonera.
Ati “Ibyo ariko numvaga bidahagije, kuko umutima wanjye wakomeje kunkomanga. Nti reka njye kwicuza nanjye ibyaha nakoze.”
Ndihokubwayo Filipo we nta dini yari asanzwe abamo. Icyakora ngo izina Filipo yarihawe n’umukecuru wamubatije arwaye cyane, akiri mutoya, bibwira ko agiye gupfa.
Aho yakuriye ariko ntiyigeze ashishikarira kujya gusenga, ari na yo mpamvu yakiriye imbabazi abatizwa kandi asezerana n’umugore we.
Avuga ko mu gihe cya gacaca yari yireze umuntu umwe yishe mu bitero yajyagamo. Yaje kumenya umudamu umwe wasigaye mu muryango we, aho arangirije igifungo akajya anyuzamo akajya kumusura.
Ntiyari yarigeze atekereza kumusaba imbabazi, ariko uko ibihe byagiye byicuma, yagiye yumva umutima umurya, akumva ko yahemutse.
Mu cyiciro cya mbere cy’abasabye imbabazi b’i Rugango bakiriwe nk’abagarukiramana ku itariki 2 Mata 2018, na we yari yatangiye kwiga, aza gucika intege. Ariko noneho urugendo yararurangije kandi ngo yumva umutima we wararuhutse.
Ati “Mbere numvaga umutima wanjye uremereye, uriho ikintu kimeze nk’intimba, ariko aho nasabiye imbabazi nkanazihabwa numva cyaravuyeho.”
Kuba yakiriye imbabazi akanabatizwa, kuri we ngo ni ukuvuka bundi bushya, ku buryo azashaka n’umurimo azajya akora mu kiliziya. Kongera kwica umuntu byo ngo ntibishoboka.
Ati “Uwaza ashaka kongera kunjyana mu bwicanyi sinamwemerera. Binabaye ngombwa namwihisha.”
Perezida wa Ibuka mu Rwanda, Prof. Jean Pierre Dusingizemungu, yavuze ko bizaba byiza kurushaho n’abarimu ndetse n’abandi bantu batari abaturage basanzwe, na bo bagize umutima wo gusaba imbabazi.
Ati “Hari n’abaganga, abarimu, abayobozi, bagifite umugaga, bakumva ko barwana ku myanya bariho ngo hatagira n’uwumva ko bakoze ibyaha biremereye gutya. Ariko rero umutimanama wabo uzahora ubakomanga ku buryo twizera ko bazagera aho bakaza muri iyi nzira [yo gusaba imbabazi] ari benshi.”


text:
You are here
Me EVODE UWIZEYIMANA ARARIRA KU ISESEME/NASOBANURE UKO YINJIYE MU GATSIKO K’AMABANDI!
Uyu mugabo kuwa gatandatu tariki ya 14 werurwe 2015 yumvikanye kuri radio Rwanda mukiganiro bise isesenguramakuru aho yihanukiriye akavuga ko mandat za perezida zakurirwaho bariyeri ntizigire limite, arongera ati; itegekonshinga abaturage baryitoreye nibabishaka, bazatuma abadepite barihindure, kugirango bongere bitorere uwabayoboye neza. asoza avuga ati; KAGAME ni intwali, kuko yabaye mu rugano kandi abohoza igihugu. Ukibaza ibi aho bihurira n'itegeko nshinga rigomba kubahirizwa.
Reka turebe evode uwizeyimana uzanye umuvuduko nkuw'imbata uwo ariwe.
Mugihe yari akiri mubuhungiro mugihugu cya CANADA uyu munyamategeko wihinduranya nk'uruvu evode uwizeyimana yirirwaga ahebebera mubitangazamakuru nka BBC atuka leta ya Kigali ariko yibasira n’abategetsi bayikorera, akenshi ugasanga ibyo avuga bishingiye ku rwango no kwivangura bigaragara ko yaryonse mu mabere; ariko ikigaragara ni uko yabiterwaga n’ubusambo, ashaka ibyo kurya, nubwo kuri Ubu asigaye yarigize intama kandi ari ikirura. kuberako nawe yinjiye mumubare wa babahutu bagenda bubitse imitwe nk'ibihwagali kubera amahano bakoze, abo nibo birirwa babeshya KAGAME ngo ni nyagasani, kuko bazi neza ko ariwe ubakingiye ikibaba, doreko yigeze kwivugira ko muri leta ye harimo abajenosideri. umuntu akaba yakwibaza niba abicanyi n’abajura bacumbikirwa mu nteko no muri gouvernement!!! Evode yikoreye amashyiga 3 :
ISHYIGA RYA MBERE
- LETA YA FPR IMEZE NK'AGATSIKO K'AMABANDI
Uyu muvuzanduru wigize intyoza mukuvuga akigira n'umuhanga mumategeko igihe nikigera cyo kubazwa amahano ye, ubanza ururimi rutazasohoka mukanwa. Ubwo yihanukiraga kuri BBC gahuzamiryango akavuga ngo leta ya Kigali imeze nk'agatsiko k'amabandi ngo gakora nka mafia, nyuma yigihe gito atangaje ibyo bitakaragasi abantu benshi batunguwe no kumva yageze Kigali bidateye kabili ngo yahawe imyanya mu butegetsi. Azasonurira abanyarwanda uburyo yinjiye muri ako gatsiko k’amabandi, byumvikana ko yari asanzwe ari ibandi!! bizamugiraho ingaruka doreko yananiwe kumira umuriro ananirwa no gucira akaryoshye.
ISHYIGA RYA KABILI
-ABAHUTU BABESHYA FPR KO BAYIKUNDA NAYO IKABABESHYA KO IBIZI
Ndabaza evode ko akarenze umunwa ko karushya ihamagara waba uzi neza icyo DR MUGESERA LEON azira waba uziko azira akarimi nk’ako kawe? ubuse twibaze ko wowe na fpr umurongo wo kubeshyana mwawurenze? ntawubeshya undi? cg warihutuye ntabwo ukiri muri babahutu bayibeshya? ibyaribyo byose uko mubanye kose harimo umwe ubeshya undi, kdi ntibizatinda kugaragara. Ariko Evode niba wumva urira kw'iseseme ushatse wakwisubirira muri Canada.
-ISHYIGA RYA GATATU
IBYO FPR IZAKORESHA EVODE
Duhereye kuri ibyo byo hejuru nibindi tutarondoye wivugiye ntawuguhagaze hejuru, ndetse ntanuwahamya ko harinyungu wari ubifitemo, ubu noneho haribazwa ibyo uzakora uri kuvugishwa no gukoreshwa n'uwakugaburiye agutegeye kumbehe ye. Uzabyifatamo ute ko kandi utazahakana, uzavuga ujunditse se? uzabanza umire se? cg uzabanza ucire bibe uko byakabaye !! ndabona muminsi iri imbere uzahura nihurizo rikomeye ubwo watangiye guhebeba muguhindura itegekonshinga, ukaba wiyemeje gukora iyo bwabaga ndetse ukaba witeguye no kwitangaho igitambo ngo perezida kagame agume ku butegetsi.
ariko urarye uri menge kuko ibyerekeranye n'amatora bitaguhiriye, uribuka ko nyuma y'amatora y'a 2003 wakijijwe na nyagasani nubu uba ukiri mu gihome niyo mpamvu mbona guhubuka kwawe, no kwibwirako urusha abandi ubwenge, ndetse no kubeshya, byanze bikunze bizaguta mu kagozi muri 2017. Umenye ko n'icyaha cyo kubeshya wasize abahutu bose nabyo uzabiryozwa, kuko ubuhutu bwawe n'ikinyoma cyawe nta muhutu wagusabye kubimutwerera cg kumubera umuvugizi.
UBWANDITSI :info@kamarampaka.com


text:
Gushakana abantu bataziranye neza ngo ni intandaro y’ihohotera
Minisiteri y’Ubutegetsi bw’Igihugu (MINALOC) hamwe n’Umuryango ‘Humanity and Inclusion (HI), baravuga ko gushakana no kubyarana kw’abantu bataziranye biri mu biteza ihohoterwa.
Ihohoterwa rikorerwa mu ngo riracyari ku rwego ruhanitse nk’uko Polisi y’igihugu igaragaza ko mu mwaka ushize wa 2017 abana 2,134 basambanijwe,ndetse n’abantu 47 bakicwa n’abo bashakanye.
Minisitiri w’Ubutetsi bw’Igihugu, Francis Kaboneka asaba abayobozi b’inzego z’ibanze kubuza abaturage babo bashakana n’abanyamahanga cyangwa abandi bantu bataramenyana bihagije.
Minisitiri Kaboneka yabitangaje mu kiganiro yagiranye n’abayobozi b’inzego z’ibanze mu Karere ka Bugesera, ku wa mbere w’iki cyumweru.
Agira ati ”Abantu bashakana n’abo batazi, by’umwihariko abanyamahanga, ntuzi iyo ava ntuzi iyo ajya ariko ukamugira umugabo cyangwa ukamugira umugore, dukwiye kubyitondera”.
Asaba abayobozi bose gukurikirana icyo kibazo bakagabanya ibyo yise akajagari mu midugudu.
Umuryango HI wahoze witwa “Handicap International”, uvuga ko ihohoterwa rikorerwa mu ngo rigenda rifata indi ntera, biturutse ku mpamvu zinyuranye zirimo gushakana no kubyarana kw’abantu batiteguye kurera abana.
Umuyobozi w’umushinga urwanya ihohoterwa muri HI, Karangwa Charles asaba inzego zitandukanye ubufatanye mu kurera urubyiruko, kugira ngo abashakana bajye babanza kwitegura.
Ati ”Urubyiruko rw’iki gihe ni rwo rwirera, bajya no gushakana bakakubwira ko bakundaniye kuri ‘internet’ cyangwa bahuriye ahantu. Bene izo ngo ntabwo zimara igihe”.
Mukandayisenga Esther ufite imyaka 22 akaba yarafashijwe na HI kuva mu buraya, ni umwe mu basaba urubyiruko kwirinda ababashuka ko bazashakana nabo ntaho baziranye.
Ati ”Umuntu wanteye inda ni umunyamurenge, si uko tutari twakundanye, ariko yazaga kurara kwa marume ari naho nanjye nabaga, kugeza ubu uyu mwana wanjye nta se agira.”
Uwo mukobwa avuga ko n’ubwo agerageza kwiyakira, ariko ngo yumva nta gaciro afite. We n’abandi bafite ikibazo nk’icye barasaba inzego z’ibanze kwandika mu bitabo by’irangamimerere abana babyaye, nta mananiza abayeho.
Ibitekerezo ( 3 )
Abayohova murasabwa kwitonda gukwirakwiza ingengabitekerezo ya bibiliya yanyu yanditswe nabanyamerika. Iyo niyo perezida wa USA arahiriraho niyo freemasonry bakoresha bityo twe nkabanyarwanda ntacyo itumariye. Niyo mpamvu ubona kwicana bikomeje kwiyongera uko abanyedini barushaho kugwira mu isi. Comments z’abayohova zirarambiranye ziri empty. Umuntu usobanukiwe n’ubwiru bw’amadini yose ntakwiye gutega amatwi idini rishya ryitwa abahamya ba yehova kuko niribi kuruta ayaribanjirije nubwo nyirayo arumwe(Roma).
@ Gatera bibiliya ntacyo yazanye cyidasanzwe mu muco nyarwanda, ibi wandika jye mbona ari icengeza matwara rishingiye ku ivugabutumwa utagaragaza aho ryavuye.
Ahubwo ikibazo nibajije kuki se usanga ahubwo abicana ari abamaze gukura bakabaye baramenyanye. Dusubire ku isooko twubake u Rwanda tugendana.
Family Violence iterwa ahanini nuko abantu banga gukurikiza amahame (principles) dusanga muli Bible.Imana isaba abantu bashakanye gukundana,kubahana no kwihanganirana.Iyo abantu bashakanye,imana ivuga ko baba babaye "umubiri umwe" (Genesis 2:24).Ariko aho kumvira ayo mahame,usanga bashwana,bagacana inyuma,bagasuzugurana,bakarwana ndete bakicana.
Urugero,mu Rwanda,muli uku kwezi,havuzwe abagabo 4 bishe abagore babo.Muli Mexico,hicwa abagore 7 ku munsi.Muli make,isi yose ifite ibibazo kubera ko abantu banga gukurikiza ibyo Bible idusaba.Bakibeshya ko ubuzima gusa ari gushaka ifaranga.Balicana,bararwana,barasambana,...Kugirango abantu babane neza mu mahoro,umuti ni umwe gusa.Ku munsi w’imperuka uri hafi,imana izakuraho abantu bose bakora ibyo itubuza.Nguwo umuti wa Family Violence.


text:
Ku wa 05 Ukwakira, hirya no hino mu mirenge igize Akarere ka Rulindo hizihijwe umunsi mpuzamahanga wa mwarimu wari ufite insanganyamatsiko ikurikira "Umwarimu w'Umunyamwuga kandi ushoboye ni Fondasiyo ku ireme ry'uburezi.” Muri ibyo birori, buri murenge wahembye mudasonwa ngendaa yo mu bwoko bwa Positivo umwarimu wabaye indashyikirwa ku rwego rw’umurenge.
Ku rwego rw'Akarere uwo munsi wizihirijwe mu Murenge wa Rusiga ahavuye umwarimu w'Indashyikirwa ku rwego rw'Akarere Bwana UWIMANA Mubaraka wigisha kuishuri rya Inyange Girls’School of Science; uwo mwarimu akaba yahembwe Tablet ya Sumsung ahabwa na Certificate y’ishimwe. Umuyobozi w'akarere KAYIRANGA Emmanuel ari kumwe n'intumwa ya REB GATERA Augustin bifatanyije n’abarimu bo mu Murenge wa Rusiga.
Ibirori byo kwizihiza umunsi mpuzamahanga w’abarimu byabimburiwe n’imikino inyuranye irimo umupira w’amaguru, basketball na Volley Ball yahuje abarimu.
Intumwa ya REB GATERA Augustin yashimiye abarimu akazi k’ubwitange bakora, bibutswa ko akazi k’uburezi ari umuhamagaro kurusha uko ari akazi umuntu akora ategereje igihembo. Abarimu basabwe gukorana umurava akazi bashinzwe bakumva ko bafite uruhare rukomeye mu kurerera igihugu kandi bakazirikana ko bagomba kurangwa n’imyitwarire myiza kuko abana bigisha babifatiraho urugero.
Umuyobozi w’Akarere Kayiranga Emmanuel yasabye abarimu kuba umusemburo w’iterambere n’imibereho myiza aho batuye; bakagira uruhare mu kwigisha abaturage kugira isuku, kurwanya imirire mibi, bakanguria ababyeyi kujyana abana mu ishuri, ndetse bagakangurira abaturage kwitabira gahunda za Leta. Umuyobozi w’Akarere yagize ati : “Kwigisha ntibirangirira cyangwa ngo bitangirire ku ntebe y’ishuri gusa, igihe umwana azaba yaturutse iwabo mu muryango hari uburere yahawe n’abayeyi ndetse nawe muturanye hari ibyo wamutoje, kumurera mu ishuri bizaza byuzuzanye n’uburere bw’ibanze yaboneye mu muryango, bityo akure mu bwenge no mu myifatire iboneye.”
Abarimu nabo bashimiye Leta y’U Rwanda gahunda ikomeje kubagezaho zibateza imbere harimo nka koperative Umwarimu SACCO ibafasha mu kwiteza imbere mu bukungu no kubona inguzanyo mu buryo buboroheye kandi ku nyungu nkeya, gahunda ya Girinka mwarimu ndetse by’umwihariko bakaba bagira n’umunsi mpuzamahanga wabahariwe, aho bahura bakungurana ubumenyi, bagasabana kandi bagasangira ngo kuko nabyo bibereka ko Leta y’u Rwanda ibitayeho.
Umwarimu w'indashyikirwa ku rwego rw'Intara y'Amajyaruguru HAKIZIMANA Callixte yavuye Kuri GS Rutabo mu Murenge wa Kisaro yahembwe ipikipiki nshyashya na mudasobwa. Imirenge itandatu nayo ikaba yoroje abarimu inka muri gahunda ya girinka mwarimu. Abayobozi b'amashuri yavuyeho abarimu b'Indashyikirwa ku rwego rw'Akarere n'Intara nabo bahembwe Smart Phones.


text:
Nyuma y’umuganda no gushyikirizwa amashanyarazi kuri uyu wa 2 Ukuboza 2017, Mukarutabana Helena yabwiye IGIHE ko ashimishijwe n’uko atazongera kugonga inkuta z’inzu kubera kuba mu kizima.
Yagize ati “Aba bantu barakoze cyane; wasangaga mu gihe cy’igicuku njya hanze nijoro nkagonga urukuta kubera hatabona ariko ubu mpita nkanda ku rukuta hakabona. Hari n’ubwo twacanaga agatadowa umwotsi wako ugasanga uratubangamiye cyane.”
Umuyobozi ushinzwe itumanaho no guhuza ibikorwa, Nyangezi Fred, yavuze ko iki gikorwa kigamije kuzamura imibereho myiza y’abaturage batuririye umurima uhingwamo ibyo Bralirwa yifashisha yenga inzoga.
Yangeye ati “Ubundi igikorwa cyatuzanye kwari ukwifatanya n’abaturage mu muganda wo gutera ibiti ariko kandi tuje no gutaha ikindi twakoze mbere cyo guha abaturage amashanyarazi akomoka ku zuba. Icyivugo cyacu ni ugutsinda mu kazi, tugatsinda ubukene, umwijima. Murabyumva neza ko twazanywe n’igikorwa cyiza.”
Muri rusange, abaturage b’Akarere ka Kayonza bafite umuriro w’amashanyari ni 33%, by’umwihariko mu Murenge wa Ndego, abawufite ni 18%, abandi basigaye baracyacana agatadowa.
Umuyobozi wungirije w’Akarere ka Kayonza ushinzwe imibereho myiza y’abaturage, Harerimana Jean Damascène, yashimiye Bralirwa ku bikorwa ikora bigamije gufasha abaturage bako, asaba abaturage kubibungabunga, cyane cyane ibyo biti kubera akamaro bibafitiye harimo kuzana umwuka mwiza, gukurura imvura n’ibindi.


text:
Abagize inama y’igihugu y’abagore mu Karere ka Kicukiro basabye abagabo bafite imyumvire y’uko umugoroba w’ababyeyi wahariwe abagore gusa kureka iyo myumvire kuko umugoroba w’ababyeyi ureba ababyeyi bombi kandi bose bakaba basabwa kuwitabira.
Ibi ni ibyagarutsweho mu nama rusange y’Inama y’igihugu y’abagore mu Karere ka Kicukiro yateranye ku cyumweru mu Murenge wa Kanombe yibanda ku nsanganyamatsiko igira iti "Twubake umuryango twifuza, turwanya gusambanya abana”.
Abagize Inama y’Iguhugu y’abagore mu Karere ka Kicukiro berekanye uko bashyize mu bikorwa imihigo y’umwaka wa 2017-2018 banerekana ibyo bazakora muri uyu mwaka w’ingengo y’imari wa 2018-2019.
Bimwe mu byo bishimra bagezeho birimo gushishikariza bagenzi babo kugana ibigo by’imari, guhanga imirimo ibyara inyungu, kurwanya imirire mibi n’igwingira ry’abana no kugira isuku y’abagize imiryango ndetse n’ahahurira abantu benshi.
Ubwo yerekanaga ibyagezweho, Umuhuzabikorwa w’Inama y’igihugu y’abagore mu Karere ka Kicukiro Madamu Umuhire Chrstiane yagaragaje ko ku bijyanye n’umuhigo wo kwitabira aumugoroba w’ababyeyi usanga abagabo batawitabira ari benshi ugereranyije n’abagore.
Avuga ko ikibazo kinini gituma abagabo batawitabira harimo abafite imyumvire y’uko wahariwe abagore gusa. Yagize ati “Hirya no hino mu midugudu umugoroba w’ababyeyi warabaye ariko hari aho twagiye tugera tugasanga abagabo bitabiriye ari bake cyane wabaza icyabiteye bamwe bagasubiza ko abagore ari bo bakwiye kuwitabira”.
Umuhire Christiane yasabye inzego zose bafatanya kurushaho kwigisha abagabo bakareka iyo myumvire kuko umugoroba w’ababyeyi ureba ababyeyi bombi.
Mu ijambo yagejeje ku bitabiriye iyi nama, Umunyamabanga Uhoraho muri Minisiteri y'Uburinganire n'Iterambere ry'Umuryango Madamu Umutoni Gatsinzi Nadine yavuze ko umugoroba w’ababyeyi ukwiye gushyirwamo imbaraga kuko ari kimwe mu bisubizo byo guhangana n’ibibazo bikigaragara mu miryango cyane cyane hagati y’abashakanye.
Yagize ati “Umugoroba w’ababyeyi ni igisubizo cy’ibibazo byose biagaragara mu miryango. Ntukwiye kwitabirwa na bamwe ngo abandi basigare. Bakwiye guhirira hamwe bakajya inama abafite ibibazo bakabigaragaza abantu bakabafasha kwiyunga. Bizatuma bashyira hamwe ndetse na gahunda z’iterambere zivugirwamo zibagereho bityo biteze imbere”.
Umuyobozi w’umuryango urwanya ruswa n’akarengane (Transparency International) ishami ry’u Rwanda Madamu Ingabire Marie Imaculée we asanga umugoroba w’abayeyi witabiriwe uko bikwiye byakemura ibibazo by’akarengane bikigaragara hirya no hino mu miryango.
Ati “ingo zibera mu makimbirane gusa, ihohotera rigenda rigaragara ni ikimenyetso kigaragaza ko abenshi mu bafite ibyo bibazo batitabira umugoroba w’ababyeyi. Iyi ni gahunda ubuyobozi bwashyizeho ngo ifashe mu gukemura ibyo bibazo byose bijyanye n’akarengane mu miryango. Ni aha buri wese kureba niba witabirwa niba dushaka kubaka umuryango mwiza twifuza”.
Umugoroba w’ababyeyi ni urubuga ababyeyi b’abagore n’abagabo bahuriramo mu Midugudu aho batuye kugira ngo bungurane ibitekerezo ku ngamba zafatwa n’abagize umuryango kugira ngo barusheho kunoza imibanire yabo, bakumira kandi bakemura amakimbirane ashobora kuvuka mu ngo, mu baturanyi cyangwa ahandi aho ari ho hose.


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
KWIRINDA UMUGORE W'INZADUKA
Kandi akanwa ke karusha amavuta koroha
Ariko hanyuma asharira n'umuravumba
Agira ubugi nk'ubw'inkota ityaye.
Ibirenge bye bimanuka bijya ku rupfu
Intambwe ze zigana ikuzimu
Ntabo na inzira y'ubugingo itunganye
Kugenda kwe ni ukubunga imisozi
Cisha inzira yawe kure y'inzu y'uwo mugore
Kandi ntiwegere umuryango w'aho atuye
Ejo utazaboroga
Umubiri umaze kugushiraho
Urira uti
"Ayi weee, ko nanze kwigishwa
Umutima wanjye ukanga guhanwa
Sinumvire amajwi y'abanyigishaga."(NOTE:Imburagihana yabuze gihamba,Umutima muhanano ntiwuzura igituza, Ntacyo bitwaye irabanza icyo nakoze igaheruka)
Ujye unywa amazi y'iriba ryawe
Amazi ava mu isoko wifukuriye
Mbese amasoko yawe yasandarira hanze
N'imigezi yawe igatemba mu mayira?
Bibe ibyawe gusa
Kandi ntubikorere ku nzaduka
Isoko yawe ihirwe
Kandi wishimire umugore w'ubusore bwawe
Nk'imparakazi ikundwa n'isirabo nziza
Amabere ye ahore akunezeza
Kandi ujye wishimira cyane mu gituza cye
Mwana wanjye kuki wakwishimira indayi
Ukifuza guhoberana na yo?
IMIGANI 5:1-23
IBITEKEREZO:
Ntugashimishwe na Malaya, n'ubwo"iminwa y'umugore w'inzaduka itonyanga ubuki
Kandi akanwa ke karusha amavuta koroha"nyuma iyo bimaze guhinduka agusenyeye urugo cyangwa urwaye"asharira n'umuravumba". Umugore w'indayi ntiyoroshye kuko agusekera ahekenya "Agira ubugi nk'ubw'inkota ityaye.
Ibirenge bye bimanuka bijya ku rupfu"
Ntukifuze kumuhobera.Ujye unywa amazi y'iriba ryawe. Amabere y'umugore wawe ahore akunezeza.


text:
You are here
Nyaruguru: Abaturage bataka inzara, ubuyobozi bukabapfuka umunwa
Umuyobozi w’Akarere ka Nyaruguru, François Habitegeko, ahakana amakuru atangwa na bamwe mu baturage bo muri aka karere bavuga ko bafite ikibazo cy’inzara akavuga ko ikibazo gihari ari icy’amapfa kuko izuba ryacanye kare rigatuma umusaruro utaba mwiza ku bahinzi
Mu kiganiro yagiranye n’abanyamakuru kuri uyu wa kabiri tariki ya 02 Kanama 2016, Habitegeko yagaragaje ko nubwo nta nzara iri mu karere ayoboye, afite impungenge ko izuba rikomeje kuva abaturage be bahura n’ibibazo bikomeye.
Yagize ati « Muri rusange nta nzara ihari, gusa ni ugusenga kuko turamutse tugize ibibazo imvura ntigwire igihe ho twagira ibibazo bikomeye ».
Bamwe mu baturage batangiye gutaka inzara
Bamwe mu batuye mu murenge wa Nyabimata na Kibeho mu karere ka Nyaruguru bavuga ko imyaka yabo yakubiswe n’izuba iruma kuri ubu bakaba hari ababwirirwa bakanaburara.
Bemeza ko iyo batabonye aho bakora ikiraka ngo babashe guhaha ku isoko, ntakundi babigenza uretse kujya mu buriri bakaryama.
Emmanuel Kimana utuye mu murenge wa Nyabimata ati « Ndya rimwe nabwo nijoro nkifunga, kubera abana, dufite inzara hano cyane ».
Agnes Mukarubibi wo mu murenge wa Kibeho na we yavuze ko izuba ryatumye imyaka yose yumira mu murima, ariko akavuga ko yatabawe no kuba yarahawe akazi na koperative ihinga mu gishanga.
Mukarubibi ati «Imyaka yarumye, abahinze ibirayi bo nta na kimwe cyameze, ubu ku gasozi nta kintu gihari amakiriro ari ku isoko.»
Abatuye mu mirenge itandukanye y’Akarere ka Nyaruguru baganiriye na IGIHE icyo bahurizaho ni uko abanshi barya rimwe ku munsi kandi bakaba bafite impungenge zuko bazabaho mu minsi iri imbere igihe izuba rikomeje kuva.
Akarere kafashe ingamba
Umuyobozi w’Akarere ka Nyaruguru François Habitegeko avuga ko nyuma yo kubona ingaruka ziri guterwa n’izuba ryinshi ryavuye kare, bafashe ingamba zikumira ko abaturage bahura n’ikibazo cy’inzara.
Muri zo harimo gutunganya ibishanga byose biri muri ako karere no kubihingamo, no gutangira gukoresha uburyo bwo kuhira imyaka ibihinzemo.
Gusa avuga ko hakiri ikibazo cy’uko ntabushobozi akarere gafite ko kuhira imyaka ihinze ku misozi.
Yagize ati «Turi gutunganya cyane ibishanga, kugira ngo bizaramire abaturage nituramuka tugize icyo kibazo cy’imvura itaguye kare. Icya kabiri, turi gushakisha imashini zo kuhira, mu bishanga binini dufite byose bari kuhira, (…) ni ukugira ngo bizabashe gutabara abaturage kuko tutaragira ubushobozi bwo kuhira i musozi ».
Bimwe mubishanga Meya Habitegeko yavuze bizifashishwa kandi byamaze gutunganwa, harimo igishanga cy’Urwonjya, icy’Akagera, n’ibindi birimo Rwoganyoni, Agatorove, Maziatukura na Warurindi.
Habitegeko yakomeje ashimangira ko nta gikuba cyacitse cy’uko mu karere ayoboye hari inzara cyangwa ngo ibyo kurya byabuze, ariko avuga ko hari impungenge.
Ati «Ariko mu by’ukuri muri rusange ibyo kurya biracyaboneka, gusa impungenge zo zirahari umuntu ntabwo yabyirengagiza».
Akarere gaherutse gukora igenzura
Meya Habitegeko avuga ko nk’ubuyobozi baherutse gukora igenzura mu mirenge yose igize akarere bareba niba abaturage bafite ikibazo cy’inzara, ngo basanga ibyo kurya bihari nubwo bidahagije.
Yasobanuye ko basanze mu gihembwe cy’ihinga A (Season A) igihe baba bahinga ibigori, umusaruro waragenze neza, ikibazo cyarabaye mu gihembwe cy’ihinga B (Season B) ku musaruro w’ibishyimbo n’ibirayi.
Bityo Habitegeko asanga n’umuturage waba ashonje byaba ari ku giti cye, bitaba ari ikibazo kiri mu karere hose cyangwa mu murenge runaka.
Ikibazo cy’izuba rikomeye ryavuye kare rigatuma abaturage babura umusaruro kimaze iminsi rigaragara muri tumwe mu turere tw’Intara y’i Burasirazuba, aho hari bamwe mu baturage basuhutse bajya gushakira ubuzima ahandi kubera kubura amafunguro.
Zimwe mu ngamba Leta y’u Rwanda yafashe harimo kugoboka abahuye n’iki kibazo bahabwa ubufasha abandi bagahabwa imirimo, ndetse no gushyiraho uburyo bugezweho bwo kuhira imyaka hakoreshwa imashini zabugenewe.